title: Απόφαση 2014/401/ΚΕΠΠΑ του Συμβουλίου, της 26ης Ιουνίου 2014 , σχετικά με το Δορυφορικό Κέντρο της Ευρωπαϊκής Ένωσης και την κατάργηση της κοινής δράσης 2001/555/ΚΕΠΠΑ για τη σύσταση Δορυφορικού Κέντρου της Ευρωπαϊκής Ένωσης

text:
               27.6.2014

               EL

               Επίσημη Εφημερίδα της Ευρωπαϊκής Ένωσης

               L 188/73

         ΑΠΌΦΑΣΗ 2014/401/ΚΕΠΠΑ ΤΟΥ ΣΥΜΒΟΥΛΊΟΥ
   της 26ης Ιουνίου 2014
   σχετικά με το Δορυφορικό Κέντρο της Ευρωπαϊκής Ένωσης και την κατάργηση της κοινής δράσης 2001/555/ΚΕΠΠΑ για τη σύσταση Δορυφορικού Κέντρου της Ευρωπαϊκής Ένωσης
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 και το άρθρο 31 παράγραφος 1,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 20 Ιουλίου 2001, το Συμβούλιο υιοθέτησε την κοινή δράση 2001/555/ΚΕΠΠΑ (1) για την ίδρυση Δορυφορικού Κέντρου της Ευρωπαϊκής Ένωσης (SATCEN). Στις 23 Μαΐου 2011, το Συμβούλιο εξέδωσε την απόφαση 2011/297/ΚΕΠΠΑ (2).

               (2)

               Η λειτουργία του SATCEN, ως ευρωπαϊκή αυτόνομη ικανότητα παροχής προϊόντων και υπηρεσιών που προκύπτουν από την εκμετάλλευση των σχετικών διαστημικών πόρων και συναφών δεδομένων, συμπεριλαμβανομένων αεροφωτογραφιών και συναφών υπηρεσιών, έχει ουσιαστική σημασία για την ενίσχυση των λειτουργιών έγκαιρης προειδοποίησης και παρακολούθησης κρίσεων στη συνάρτηση της Κοινής Εξωτερικής Πολιτικής και Πολιτικής Ασφάλειας (ΚΕΠΠΑ), ιδίως της Κοινής Πολιτικής Ασφάλειας και Άμυνας (KΠΑΑ).

               (3)

               Στις 14 Σεπτεμβρίου 2012, σύμφωνα με τον άρθρο 22 της κοινής δράσης 2001/555/ΚΕΠΠΑ, η Ύπατη Εκπρόσωπος της Ένωσης για θέματα εξωτερικής πολιτικής και πολιτικής ασφαλείας (ΥΕ) υπέβαλε έκθεση στο Συμβούλιο σχετικά με τη λειτουργία του ΔΚΕΕ.

               (4)

               Στις 27 Νοεμβρίου 2012, η Επιτροπή Πολιτικής και Ασφάλειας (ΕΠΑ) έλαβε γνώση της έκθεσης αυτής και συνέστησε στο Συμβούλιο να τροποποιήσει την κοινή δράση 2001/555/ΚΕΠΠΑ ανάλογα.

               (5)

               Είναι σκόπιμο, για λόγους νομικής σαφήνειας, να ενοποιηθούν οι προηγούμενες τροποποιήσεις και οι επιπλέον προτεινόμενες αλλαγές σε μια ενιαία απόφαση και να καταργηθεί η κοινή δράση 2001/555/ΚΕΠΠΑ, συμπεριλαμβανομένου του άρθρου 23 για τις μεταβατικές διατάξεις σχετικά με τη Δυτικοευρωπαϊκή Ένωση (ΔΕΕ).

               (6)

               Σύμφωνα με το άρθρο 5 του πρωτοκόλλου (αριθ. 22) σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση (ΣΕΕ) και στη Συνθήκη για τη λειτουργία της Ευρωπαϊκής Ένωσης (ΣΛΕΕ), η Δανία δεν συμμετέχει στην εκπόνηση και στην εφαρμογή αποφάσεων και δράσεων της Ευρωπαϊκής Ένωσης που έχουν συνέπειες στον τομέα της άμυνας. Ωστόσο, η διάταξη αυτή δεν αποκλείει τη συμμετοχή της Δανίας στις μη στρατιωτικές δραστηριότητες του SATCEN, βάσει της δεδηλωμένης βούλησης της Δανίας να συμβάλει στην κάλυψη των δαπανών του SATCEN που δεν έχουν συνέπειες στον τομέα της άμυνας,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Συνέχεια και έδρα
   1.   Το Δορυφορικό Κέντρο της Ευρωπαϊκής Ένωσης, που ιδρύθηκε με την κοινή δράση 2001/555/ΚΕΠΠΑ (”SATCEN”), συνεχίζει και αναπτύσσει την αποστολή του σύμφωνα με την παρούσα απόφαση.
   2.   Η παρούσα απόφαση δεν επηρεάζει τα ισχύοντα δικαιώματα και υποχρεώσεις και τους κανόνες που θεσπίσθηκαν στο πλαίσιο της κοινής δράσης 2001/555/ΚΕΠΠΑ. Ειδικότερα, δεν επηρεάζει το κύρος των υφισταμένων συμβάσεων απασχόλησης και των εξ αυτών απορρεόντων δικαιωμάτων.
   3.   Το SATCEN έχει την έδρα του στο Torrejón de Ardoz της Ισπανίας.
   Άρθρο 2
   Αποστολή και δραστηριότητες
   1.   Το SATCEN υποστηρίζει τη λήψη αποφάσεων και τις δράσεις της Ένωσης στον τομέα της ΚΕΠΠΑ, ιδίως της ΚΠΑΑ, συμπεριλαμβανομένων των αποστολών και επιχειρήσεων διαχείρισης κρίσεων της Ευρωπαϊκής Ένωσης, παρέχοντας, κατόπιν αιτήματος του Συμβουλίου ή της ΥΕ, υλικό και υπηρεσίες που προκύπτουν από την εκμετάλλευση των σχετικών διαστημικών πόρων και συναφών δεδομένων, συμπεριλαμβανομένων αεροφωτογραφιών και συναφών υπηρεσιών, σύμφωνα με το άρθρο 3.
   2.   Στο πλαίσιο της αποστολής του SATCEN, η ΥΕ, κατόπιν αιτήματος και εφόσον το επιτρέπουν οι δυνατότητες του SATCEN και με την επιφύλαξη των βασικών αρμοδιοτήτων που καθορίζονται στην παράγραφο 1, δίνει σχετικές εντολές στο SATCEN ώστε να παρέχει υλικό ή υπηρεσίες σε:

               i)

               κράτος μέλος, την Ευρωπαϊκή Υπηρεσία Εξωτερικής Δράσης (ΕΥΕΔ), την Επιτροπή ή λοιπά όργανα και οργανισμούς της Ένωσης με τους οποίους συνεργάζεται το SATCEN σύμφωνα με το άρθρο 18,

               ii)

               τρίτα κράτη που έχουν αποδεχθεί τις διατάξεις οι οποίες παρατίθενται στο παράρτημα για τη σύνδεση με τις δραστηριότητες του SATCEN,

               iii)

               εάν το αίτημα άπτεται του τομέα της ΚΕΠΠΑ, ιδίως της ΚΠΑΑ, σε διεθνείς οργανισμούς όπως τα Ηνωμένα Έθνη, ο Οργανισμός για την Ασφάλεια και τη Συνεργασία στην Ευρώπη και η Οργάνωση της Συνθήκης του Βορείου Ατλαντικού (ΝΑΤΟ).

         3.   Το SATCEN δύναται επίσης, σύμφωνα με το άρθρο 18 και με την επιφύλαξη των βασικών αρμοδιοτήτων που καθορίζονται στην παράγραφο 1, να συνεργάζεται με την Επιτροπή και με λοιπά όργανα και οργανισμούς της Ένωσης ή κράτη μέλη, με στόχο την μεγιστοποίηση των συνεργειών και της συμπληρωματικότητας με άλλες δραστηριότητες της Ένωσης που άπτονται του SATCEN και εφόσον οι δραστηριότητες του SATCEN είναι συναφείς με τις δραστηριότητες της Ένωσης, ιδίως στον τομέα του διαστήματος και της ασφάλειας.
   4.   Για να διευκολυνθεί η οργάνωση των δραστηριοτήτων στις Βρυξέλλες, το SATCEN διατηρεί Γραφείο Συνδέσμου στις Βρυξέλλες.
   5.   Κατόπιν της διάλυσης της ΔΕΕ, το SATCEN εκτελεί τα διοικητικά καθήκοντα που καθορίζονται στο άρθρο 23. Η μονάδα που είναι υπεύθυνη για τη συνέχιση των εν λόγω υπολειπόμενων διοικητικών καθηκόντων έχει έδρα στις Βρυξέλλες.
   Άρθρο 3
   Πολιτική εποπτεία και επιχειρησιακή διεύθυνση
   1.   Η ΕΠΑ ασκεί, υπό την ευθύνη του Συμβουλίου, πολιτική εποπτεία στις δραστηριότητες του SATCEN και καθοδηγεί πολιτικά τις προτεραιότητες του SATCEN.
   2.   Η ΥΕ σύμφωνα με τις αρμοδιότητες της ΥΕ για την ΚΕΠΠΑ, και ιδίως την ΚΠΑΑ, δίνει επιχειρησιακές εντολές στο SATCEN, με την επιφύλαξη των αρμοδιοτήτων του διοικητικού συμβουλίου και του διευθυντή του SATCEN, αντιστοίχως, όπως εκτίθενται στην παρούσα απόφαση. Ειδικότερα, βάσει της καθοδήγησης της παραγράφου 1, και λαμβάνοντας υπόψη τους διαθέσιμους πόρους, η ΥΕ θέτει προτεραιότητες μεταξύ των αιτημάτων που απευθύνονται στο SATCEN, σύμφωνα με τις κατευθυντήριες γραμμές επιμέρους έργων που αποτελούν αντικείμενο τακτικής επανεξέτασης από το διοικητικό συμβούλιο.
   3.   Κατά την εκτέλεση των καθηκόντων της ΥΕ, όπως αυτά εκτίθενται στο παρόν άρθρο, η ΥΕ υποβάλλει έκθεση, ανάλογα με την περίπτωση και τουλάχιστον ανά εξάμηνο, στο Συμβούλιο μεταξύ άλλων, για την εκτίμηση του διοικητικού συμβουλίου σχετικά με την εκ μέρους του SATCEN εκτέλεση της πολιτικής καθοδήγησης που αναφέρεται στην παράγραφο 1 και των επιχειρησιακών εντολών που αναφέρονται στην παράγραφο 2.
   Άρθρο 4
   Προϊόντα και υπηρεσίες του SATCEN
   1.   Τα προϊόντα και οι υπηρεσίες που παράγει το SATCEN, ανταποκρινόμενο στα αιτήματα που υποβάλλονται σύμφωνα με το άρθρο 2 παράγραφος 1 και το άρθρο 2 παράγραφος 2 σημεία ii) και iii), διατίθενται στα κράτη μέλη, την ΕΥΕΔ, την Επιτροπή και τα λοιπά όργανα και οργανισμούς της Ένωσης με τα οποία συνεργάζεται το SATCEN σύμφωνα με το άρθρο 18, καθώς και το αιτούν μέρος, σύμφωνα με τις ισχύουσες διατάξεις περί ασφαλείας. Τα προϊόντα και οι υπηρεσίες αυτές διατίθενται στα τρίτα κράτη που έχουν αποδεχθεί τις διατάξεις οι οποίες παρατίθενται στο παράρτημα και σύμφωνα με τους λεπτομερείς κανόνες που ορίζονται στις διατάξεις αυτές.
   2.   Για λόγους διαφάνειας, η ΥΕ διαθέτει αμελλητί όλα τα αιτήματα που υποβάλλονται σύμφωνα με το άρθρο 2, στα κράτη μέλη, την ΕΥΕΔ και την Επιτροπή και τα λοιπά όργανα ή οργανισμούς της Ένωσης με τα οποία συνεργάζεται το SATCEN σύμφωνα με το άρθρο 18, και στα τρίτα κράτη που έχουν αποδεχθεί τις διατάξεις οι οποίες παρατίθενται στο παράρτημα, σύμφωνα με τους λεπτομερείς κανόνες που ορίζονται στις διατάξεις αυτές.
   3.   Τα προϊόντα και οι υπηρεσίες του SATCEN που προκύπτουν από τα αιτήματα που υποβάλλονται σύμφωνα με το άρθρο 2 παράγραφος 2 σημείο i), διατίθενται στα κράτη μέλη, την ΕΥΕΔ, την Επιτροπή και τα λοιπά όργανα ή οργανισμούς της Ένωσης με τα οποία συνεργάζεται το SATCEN σύμφωνα με το άρθρο 18 ή/και στα τρίτα κράτη που έχουν αποδεχθεί τις διατάξεις οι οποίες παρατίθενται στο παράρτημα, κατόπιν αποφάσεως του αιτούντος μέρους.
   4.   Η ΕΠΑ μπορεί να αναθέσει στην ΥΕ να διαθέτει τα προϊόντα του SATCEN που προκύπτουν από τα αιτήματα που υποβάλλονται σύμφωνα με το άρθρο 2 παράγραφοι 1 και 2, σε κάθε ορισθέν τρίτο κράτος ή οργανισμό ανάλογα με την περίπτωση.
   Άρθρο 5
   Νομική προσωπικότητα
   Το SATCEN διαθέτει τη νομική προσωπικότητα που απαιτείται για την εκτέλεση των καθηκόντων του και την επίτευξη των στόχων του. Το SATCEN μπορεί ιδίως να συνάπτει συμβάσεις, να αποκτά ή να διαθέτει κινητή και ακίνητη περιουσία και να παρίσταται ενώπιον δικαστηρίου. Το SATCEN δεν έχει κερδοσκοπικό σκοπό. Τα κράτη μέλη λαμβάνουν μέτρα για να παράσχουν στο SATCEN τη νομική ικανότητα που αναγνωρίζεται στα νομικά πρόσωπα από το εθνικό τους δίκαιο, όπως είναι απαραίτητο.
   Άρθρο 6
   Διοικητικό συμβούλιο
   1.   Το SATCEN έχει διοικητικό συμβούλιο που εγκρίνει το ετήσιο και το μακροπρόθεσμο πρόγραμμα εργασιών του και τον ανάλογο προϋπολογισμό. Το διοικητικό συμβούλιο αποτελεί τον χώρο για τη συζήτηση θεμάτων που σχετίζονται με τη λειτουργία, το προσωπικό και τον εξοπλισμό του SATCEN. Το διοικητικό συμβούλιο αξιολογεί τακτικά την εκτέλεση από το SATCEN της πολιτικής καθοδήγησης και των επιχειρησιακών εντολών που αναφέρονται στο άρθρο 3. Το διοικητικό συμβούλιο εκδίδει όλες τις σχετικές αποφάσεις σχετικά με την εκπλήρωση της αποστολής του SATCEN, συμπεριλαμβανομένων προτάσεων για δραστηριότητες σύμφωνα με τα άρθρα 18, 19 και 20, με την προϋπόθεση ότι η παρούσα απόφαση δεν τις επιφυλάσσει για το Συμβούλιο ή τον διευθυντή του SATCEN.
   2.   Το διοικητικό συμβούλιο προεδρεύεται από την ΥΕ ή από τον/την εκπρόσωπο του ΥΕ. Η ΥΕ υποβάλλει στο Συμβούλιο έκθεση για τις εργασίες του διοικητικού συμβουλίου.
   3.   Το διοικητικό συμβούλιο απαρτίζεται από έναν εκπρόσωπο διοριζόμενο από κάθε κράτος μέλος και έναν εκπρόσωπο διοριζόμενο από την Επιτροπή. Κάθε μέλος του διοικητικού συμβουλίου μπορεί να εκπροσωπείται ή να συνοδεύεται από αναπληρωτή. Οι επιστολές διορισμού, δεόντως επικυρωμένες από το κράτος μέλος ή την Επιτροπή, ανάλογα με την περίπτωση, διαβιβάζονται στην ΥΕ.
   4.   Ο διευθυντής του SATCEN, ή ο εκπρόσωπος του διευθυντή, παρίστανται, κατά κανόνα, στις συνεδριάσεις του διοικητικού συμβουλίου. Ο πρόεδρος της στρατιωτικής επιτροπής της Ευρωπαϊκής Ένωσης, ο γενικός διευθυντής του στρατιωτικού προσωπικού της Ευρωπαϊκής Ένωσης και ο αρχηγός των πολιτικών (μη στρατιωτικών) επιχειρήσεων της Ευρωπαϊκής Ένωσης δύνανται να παρίστανται στις συνεδριάσεις του διοικητικού συμβουλίου. Στις συνεδριάσεις του διοικητικού συμβουλίου ενδέχεται επίσης να καλούνται εκπρόσωποι των σχετικών λοιπών οργάνων της Ένωσης.
   5.   Εκτός αν άλλως προβλέπεται στην παρούσα απόφαση, οι αποφάσεις του διοικητικού συμβουλίου λαμβάνονται με ψηφοφορία των εκπροσώπων των κρατών μελών με ειδική πλειοψηφία· οι ψήφοι σταθμίζονται σύμφωνα με το άρθρο 16 παράγραφοι 4 και 5 της ΣΕΕ. Το διοικητικό συμβούλιο θεσπίζει τον εσωτερικό του κανονισμό.
   6.   Το διοικητικό συμβούλιο μπορεί να αποφασίζει τη σύσταση ειδικών ομάδων εργασίας ή μόνιμων επιτροπών με την ίδια σύνθεση, όπως το διοικητικό συμβούλιο, οι οποίες ασχολούνται με συγκεκριμένα θέματα ή αντικείμενα στο πλαίσιο της γενικής του αρμοδιότητας και ενεργούν υπό την εποπτεία του. Στην απόφαση για τη σύσταση των ομάδων εργασίας ή επιτροπών, καθορίζονται η εντολή τους, η σύνθεσή τους και η διάρκειά τους.
   7.   Το διοικητικό συμβούλιο συγκαλείται από τον πρόεδρο τουλάχιστον δύο φορές ετησίως και επίσης κατόπιν αιτήματος, του ενός τρίτου τουλάχιστον των μελών του.
   Άρθρο 7
   Διευθυντής
   1.   Το διοικητικό συμβούλιο επιλέγει και διορίζει τον διευθυντή του SATCEN, μεταξύ των υπηκόων των κρατών μελών κατόπιν σύστασης ειδικής συμβουλευτικής ομάδας. Ο διευθυντής διορίζεται για τρία έτη, με δυνατότητα παράτασης της θητείας του για δύο επιπλέον έτη.
   2.   Λαμβάνοντας υπόψη την τεχνική και επιχειρησιακή φύση της αποστολής του SATCEN, οι υποψήφιοι για τη θέση του διευθυντή θα πρέπει να είναι πρόσωπα με επί μακρόν αναγνωρισμένη ειδική γνώση και εμπειρία στον τομέα της γεωδιαστημικής πληροφόρησης και απεικόνισης ή στον τομέα των εξωτερικών σχέσεων και της πολιτικής ασφάλειας. Τα κράτη μέλη υποβάλλουν τις υποψηφιότητες στο διοικητικό συμβούλιο. Η ειδική συμβουλευτική ομάδα, που αποτελείται από την ΥΕ (ή τον/την εκπρόσωπό της), που προεδρεύει της ειδικής ομάδας, τρεις εκπροσώπους των κρατών μελών από τις τρεις Προεδρίες, και έναν εκπρόσωπο της ΕΥΕΔ, συστήνουν τουλάχιστον τρεις υποψηφίους στο διοικητικό συμβούλιο προς επιλογή και διορισμό του διευθυντή.
   3.   Ο διευθυντής είναι ο νόμιμος εκπρόσωπος του SATCEN.
   4.   Ο διευθυντής είναι αρμόδιος για την πρόσληψη όλου του λοιπού προσωπικού του SATCEN.
   5.   Ο διευθυντής διορίζει τον αναπληρωτή διευθυντή του SATCEN με την έγκριση του διοικητικού συμβουλίου. Ο αναπληρωτής διευθυντής διορίζεται για τρία έτη, με ενδεχόμενη παράταση της τριετούς θητείας άπαξ με την έγκριση του διοικητικού συμβουλίου.
   6.   Ο διευθυντής εξασφαλίζει την εκτέλεση των καθηκόντων του SATCEN όπως ορίζεται στο άρθρο 2. Ο διευθυντής μεριμνά ώστε να διατηρείται υψηλός βαθμός εμπειρογνωμοσύνης και επαγγελματισμού στο SATCEN, καθώς και να διασφαλίζεται αποτελεσματικότητα και αποδοτικότητα κατά την εκτέλεση των καθηκόντων του SATCEN. Ο διευθυντής λαμβάνει όλα τα απαιτούμενα προς το σκοπό αυτόν μέτρα, συμπεριλαμβανομένης της κατάρτισης του προσωπικού και της εκτέλεσης σχεδίων έρευνας και ανάπτυξης προς υποστήριξη των καθηκόντων του.
   Ο διευθυντής είναι επίσης υπεύθυνος για τα καθήκοντα που του/της ανατίθενται στην παρούσα απόφαση, ήτοι:

               α)

               την προετοιμασία των εργασιών του διοικητικού συμβουλίου, ιδίως την εκπόνηση του σχεδίου ετήσιου προγράμματος εργασιών του SATCEN,

               β)

               την καθημερινή διοίκηση του SATCEN,

               γ)

               την εκπόνηση της κατάστασης εσόδων και δαπανών και την εκτέλεση του προϋπολογισμού του SATCEN,

               δ)

               τα θέματα ασφαλείας,

               ε)

               όλα τα θέματα προσωπικού,

               στ)

               την ενημέρωση της ΕΠΑ, σχετικά με το ετήσιο πρόγραμμα εργασιών,

               ζ)

               τη σύναψη σχέσεων εργασίας και συνεργασίας με την Επιτροπή και τα λοιπά όργανα και οργανισμούς της Ένωσης, σύμφωνα με το άρθρο 18,

               η)

               τη σύναψη σχέσεων εργασίας και συνεργασίας με ιδρύματα των κρατών μελών, σύμφωνα με το άρθρο 19,

               θ)

               τη σύναψη σχέσεων εργασίας και συνεργασίας με τρίτες χώρες, οργανισμούς ή οντότητες, σύμφωνα με το άρθρο 20,

               ι)

               τη διαπραγμάτευση διοικητικών ρυθμίσεων σύμφωνα με τη διαδικασία που ορίζεται στα άρθρα 18 και 20.

         7.   Στο πλαίσιο του προγράμματος εργασιών και του προϋπολογισμού του SATCEN, ο διευθυντής εξουσιοδοτείται να συνάπτει συμβάσεις, να προσλαμβάνει προσωπικό που έχει εγκριθεί στο πλαίσιο του προϋπολογισμού και να αναλαμβάνει τις δαπάνες που απαιτούνται για τη λειτουργία του SATCEN.
   8.   Ο διευθυντής καταρτίζει ετήσια έκθεση πεπραγμένων του SATCEN μέχρι τις 31 Μαρτίου του επόμενου έτους. Η ετήσια έκθεση υποβάλλεται στο διοικητικό συμβούλιο και μέσω της ΥΕ, στο Συμβούλιο, το οποίο διαβιβάζει την έκθεση στο Ευρωπαϊκό Κοινοβούλιο και την Επιτροπή.
   9.   Ο διευθυντής είναι υπόλογος έναντι του διοικητικού συμβουλίου.
   Άρθρο 8
   Προσωπικό
   1.   Το προσωπικό του SATCEN, συμπεριλαμβανομένου του διευθυντή, αποτελείται από συμβασιούχους υπαλλήλους επιλεγόμενους, με την ευρύτερη δυνατή βάση, μεταξύ των υπηκόων των κρατών μελών και αποσπασμένων εμπειρογνωμόνων.
   2.   Το συμβασιούχο προσωπικό διορίζεται από τον διευθυντή βάσει προσόντων και μέσω δίκαιων και διαφανών διαδικασιών διαγωνισμού.
   3.   Η ανάγκη για την απόσπαση προσωπικού στο SATCEN καθορίζεται από το διοικητικό συμβούλιο, κατόπιν διαβούλευσης με το διευθυντή του SATCEN. Σε συμφωνία με τον διευθυντή, εμπειρογνώμονες από τα κράτη μέλη καθώς και υπάλληλοι της ΕΥΕΣ, των θεσμικών οργάνων, λοιπών οργάνων ή υπηρεσιών της Ένωσης δύνανται να αποσπώνται στο SATCEN για συμφωνημένο χρονικό διάστημα, σε θέσεις εντός της οργανωτικής δομής του SATCEN και/ή για συγκεκριμένα καθήκοντα και σχέδια.
   4.   Μέλη του συμβασιούχου προσωπικού δύνανται να αποσπώνται για ορισμένο χρονικό διάστημα σε θέσεις εκτός του SATCEN, σύμφωνα με τους κανόνες που αφορούν το προσωπικό του SATCEN.
   5.   Το διοικητικό συμβούλιο καθορίζει, κατόπιν πρότασης του διευθυντή, τους κανόνες που αφορούν το προσωπικό του SATCEN, οι οποίοι θεσπίζονται από το Συμβούλιο.
   6.   Οι διατάξεις σχετικά με τους αποσπασμένους εμπειρογνώμονες θεσπίζονται από το διοικητικό συμβούλιο κατόπιν πρότασης του διευθυντή.
   Άρθρο 9
   Πρόγραμμα εργασιών
   1.   Έως τις 30 Σεπτεμβρίου κάθε έτους, ο διευθυντής καθορίζει, σχέδιο ετήσιου προγράμματος εργασιών για το επόμενο έτος, συνοδευόμενο από σχέδιο μακροπρόθεσμου προγράμματος εργασιών το οποίο περιλαμβάνει ενδεικτικές προοπτικές για δύο ακόμη έτη, και τα υποβάλλει για έγκριση στο διοικητικό συμβούλιο.
   2.   Έως τις 30 Νοεμβρίου κάθε έτους, το διοικητικό συμβούλιο εγκρίνει το ετήσιο και το μακροπρόθεσμο πρόγραμμα εργασιών.
   Άρθρο 10
   Προϋπολογισμός
   1.   Για όλα τα έσοδα και τις δαπάνες του SATCEN, καταρτίζονται προβλέψεις για κάθε οικονομικό έτος, το οποίο συμπίπτει με το ημερολογιακό έτος. Εγγράφονται στον προϋπολογισμό του SATCEN, ο οποίος περιλαμβάνει πίνακα προσωπικού.
   2.   Ο προϋπολογισμός πρέπει να περιέχει ισολογισμό εσόδων και εξόδων του SATCEN.
   3.   Τα έσοδα του SATCEN συνίστανται από συνεισφορές των κρατών μελών πλην της Δανίας, βάσει της κλείδας του ακαθάριστου εθνικού εισοδήματος, πληρωμές που πραγματοποιούνται ως αμοιβή παρεχόμενων υπηρεσιών και διάφορα έσοδα.
   4.   Τα προϊόντα και οι υπηρεσίες που παρέχονται σύμφωνα με το άρθρο 2 παράγραφος 2 και όσα αφορούν αποστολές και επιχειρήσεις διαχείρισης κρίσεων επιβαρύνονται με τέλη κάλυψης κόστους σύμφωνα με τις κατευθυντήριες γραμμές των δημοσιονομικών κανόνων του SATCEN κατά τα αναφερόμενα στο άρθρο 12, πλην των κρατών μελών και της ΕΥΕΔ.
   5.   Σε εξαιρετικές περιπτώσεις, τρίτο μέρος ενδέχεται να απαλλάσσεται από τα τέλη κάλυψης κόστους, με απόφαση της ΕΠΑ.
   6.   Στο πλαίσιο των διακανονισμών που είναι δυνατόν να επιτρέπονται σύμφωνα με τα άρθρα 18, 19 ή 20, το SATCEN μπορεί να εισπράττει στον προϋπολογισμό του ως έσοδα ειδικού προορισμού και σκοπού χρηματοδοτικές συνεισφορές από:

               α)

               τον γενικό προϋπολογισμό της Ένωσης κατά περίπτωση, με απόλυτη τήρηση των εφαρμοστέων κανόνων, διαδικασιών και διεργασιών λήψης αποφάσεων·

               β)

               κράτη μέλη, τρίτα κράτη ή άλλα τρίτα μέρη.

         7.   Τα έσοδα αυτά μπορούν να χρησιμοποιηθούν μόνο για τον ειδικό προορισμό για τον οποίο προορίζονται.
   Άρθρο 11
   Δημοσιονομική διαδικασία
   1.   Έως τις 30 Σεπτεμβρίου κάθε έτους, ο διευθυντής υποβάλλει στο διοικητικό συμβούλιο ετήσιο σχέδιο προϋπολογισμού του SATCEN το οποίο καλύπτει τις διοικητικές δαπάνες, τις δαπάνες λειτουργίας και τα αναμενόμενα έσοδα του επόμενου οικονομικού έτους, συμπεριλαμβανομένων των εσόδων με ειδικό προορισμό, καθώς και μακροπρόθεσμες ενδεικτικές εκτιμήσεις για τις δαπάνες και τα έσοδα ενόψει του σχεδίου μακροπρόθεσμου προγράμματος εργασιών.
   2.   Έως τις 30 Νοεμβρίου κάθε έτους, το διοικητικό συμβούλιο εγκρίνει τον ετήσιο προϋπολογισμό του SATCEN με ομοφωνία των εκπροσώπων των κρατών μελών.
   3.   Σε περίπτωση αναπόφευκτων, εξαιρετικών ή απρόβλεπτων περιστάσεων, ο διευθυντής μπορεί να προτείνει στο διοικητικό συμβούλιο σχέδιο διορθωτικού προϋπολογισμού. Το διοικητικό συμβούλιο, λαμβάνοντας δεόντως υπόψη τον επείγοντα χαρακτήρα του θέματος, εγκρίνει τον διορθωτικό προϋπολογισμού με ομοφωνία των εκπροσώπων των κρατών μελών.
   4.   Ο έλεγχος των αναλήψεων υποχρεώσεων και των πληρωμών όλων των δαπανών και η καταγραφή και η είσπραξη όλων των εσόδων, διενεργούνται από ανεξάρτητο δημοσιονομικό ελεγκτή που διορίζεται από το διοικητικό συμβούλιο.
   5.   Μέχρι τις 31 Μαρτίου κάθε έτους, ο διευθυντής υποβάλλει στο Συμβούλιο, και στο διοικητικό συμβούλιο, τους λεπτομερείς λογαριασμούς όλων των εσόδων και δαπανών του προηγούμενου οικονομικού έτους καθώς και την έκθεση των πεπραγμένων του SATCEN.
   6.   Το διοικητικό συμβούλιο απαλλάσσει τον διευθυντή όσον αφορά την εκτέλεση του προϋπολογισμού του SATCEN.
   Άρθρο 12
   Δημοσιονομικοί κανόνες
   Με την έγκριση του Συμβουλίου και βάσει προτάσεως του διευθυντή, το διοικητικό συμβούλιο καταρτίζει λεπτομερείς δημοσιονομικούς κανόνες, στους οποίους ορίζεται ιδίως η διαδικασία που πρέπει να εφαρμόζεται για την κατάρτιση, την εκτέλεση και τον έλεγχο του προϋπολογισμού του SATCEN.
   Άρθρο 13
   Προνόμια και ασυλίες
   1.   Τα προνόμια και οι ασυλίες του διευθυντή και του προσωπικού του SATCEN προβλέπονται στην απόφαση των αντιπροσώπων των κυβερνήσεων των κρατών μελών, συνερχομένων στο πλαίσιο του Συμβουλίου, της 15ης Οκτωβρίου 2011, σχετικά με τα προνόμια και τις ασυλίες που παραχωρούνται στο Ινστιτούτο Μελετών της Ευρωπαϊκής Ένωσης για Θέματα Ασφάλειας και στο Δορυφορικό Κέντρο της Ευρωπαϊκής Ένωσης, καθώς και στα όργανα τους και στο προσωπικό τους. Εκκρεμούσης της έναρξης ισχύος της εν λόγω απόφασης, το κράτος υποδοχής δύναται να παραχωρεί στον διευθυντή και στο προσωπικό του SATCEN τα προνόμια και τις ασυλίες που προβλέπονται στην εν λόγω απόφαση.
   2.   Τα προνόμια και οι ασυλίες του SATCEN είναι αυτά που προβλέπονται στο πρωτόκολλο (αριθ. 7) περί προνομίων και ασυλιών της Ευρωπαϊκής Ένωσης που προσαρτάται στη ΣΕΕ και στη ΣΛΕΕ.
   Άρθρο 14
   Νομική ευθύνη
   1.   Η συμβατική ευθύνη του SATCEN διέπεται από το δίκαιο που διέπει την οικεία σύμβαση.
   2.   Το Δικαστήριο της Ευρωπαϊκής Ένωσης έχει δικαιοδοσία δυνάμει ρήτρας διαιτησίας που περιλαμβάνεται σε σύμβαση που συνάπτει το SATCEN.
   3.   Η προσωπική ευθύνη του προσωπικού έναντι του SATCEN διέπεται από τις σχετικές διατάξεις που εφαρμόζονται στο προσωπικό του SATCEN.
   Άρθρο 15
   Προστασία των διαβαθμισμένων πληροφοριών της ΕΕ
   1.   Το SATCEN εφαρμόζει την απόφαση 2013/488/ΕΕ του Συμβουλίου (3).
   2.   Στις σχέσεις τους με το SATCEN και αναφορικά με τα προϊόντα του και τις υπηρεσίες του, τα τρίτα κράτη που έχουν συμφωνήσει με τις διατάξεις του παραρτήματος σχετικά με τη σχέση με τις δραστηριότητες του SATCEN, επιβεβαιώνουν, κατόπιν ανταλλαγής επιστολών με το SATCEN, ότι εφαρμόζουν τους κανόνες ασφάλειας και τις ελάχιστες προδιαγραφές που καθορίζονται από την απόφαση 2013/488/ΕΕ, καθώς και τους κανόνες ασφάλειας και τις ελάχιστες προδιαγραφές που καθορίζονται από ενδεχόμενους προμηθευτές διαβαθμισμένων πληροφοριών.
   Άρθρο 16
   Πρόσβαση στα έγγραφα
   Μετά από πρόταση του διευθυντή, το διοικητικό συμβούλιο θεσπίζει κανόνες για την πρόσβαση του κοινού στα έγγραφα του SATCEN, λαμβάνοντας υπόψη τις αρχές και τα όρια που προβλέπονται στον κανονισμό (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (4).
   Άρθρο 17
   Η θέση της Δανίας
   1.   Το μέλος του διοικητικού συμβουλίου από τη Δανία, λαμβάνει μέρος στις εργασίες του διοικητικού συμβουλίου, τηρουμένου πλήρως του άρθρου 5 του πρωτοκόλλου (αριθ. 22) για τη θέση της Δανίας, το οποίο προσαρτάται στη ΣΕΕ και στη ΣΛΕΕ.
   Η Δανία μπορεί να απευθύνει αιτήματα μη έχοντα συνέπειες στην άμυνα στην ΥΕ, σύμφωνα με το άρθρο 2 παράγραφος 2 σημείο i) της παρούσας απόφασης.
   2.   Τα προϊόντα και οι υπηρεσίες που προκύπτουν από την αποστολή του SATCEN δυνάμει του άρθρου 2, διατίθενται στη Δανία υπό τους ίδιους όρους όπως για τα άλλα κράτη μέλη, εκτός από τα αιτήματα που έχουν συνέπειες στην άμυνα, δυνάμει του άρθρου 2 παράγραφος 2, και των προϊόντων που προκύπτουν από αυτά.
   3.   Η Δανία έχει το δικαίωμα να αποσπά προσωπικό στο SATCEN σύμφωνα με το άρθρο 8.
   Άρθρο 18
   Συνεργασία σχετικά με άλλες ενωσιακές δραστηριότητες
   1.   Το SATCEN δύναται να συνάπτει σχέσεις εργασίας και να συνεργάζεται με την Επιτροπή και τα λοιπά όργανα και οργανισμούς της Ένωσης, με στόχο την μεγιστοποίηση των συνεργειών και της συμπληρωματικότητας με άλλες δραστηριότητες της Ένωσης που άπτονται της αποστολής του SATCEN και εφόσον οι δραστηριότητες του SATCEN είναι συναφείς με τις δραστηριότητες της Ένωσης, ιδίως στον τομέα του διαστήματος και της ασφάλειας.
   2.   Στα πλαίσια αυτής της συνεργασίας και κατόπιν έγκρισης από το διοικητικό συμβούλιο, το SATCEN μπορεί, μεταξύ άλλων, να συνεργάζεται, να ανταλλάσσει ειδικευμένων γνώσεις και συμβουλές, να συμβάλλει σε συναφή ενωσιακά προγράμματα και σχέδια, να λαμβάνει συμβολές από συναφή ενωσιακά προγράμματα και σχέδια, και να διαθέτει τα προϊόντα σύμφωνα με το άρθρο 2 παράγραφος 2 σημείο i).
   3.   Για την προώθηση της συνεργασίας αυτής, το SATCEN μπορεί να συνάπτει διοικητικές ρυθμίσεις με την Επιτροπή, σχετικά λοιπά όργανα και οργανισμούς της Ένωσης ή κράτη μέλη. Το διοικητικό συμβούλιο αποφασίζει να εξουσιοδοτήσει τον διευθυντή να διαπραγματευθεί τέτοιες διοικητικές ρυθμίσεις και απευθύνει σχετικές οδηγίες προς τον διευθυντή. Οι διαπραγματεύσεις διεξάγονται σε διαβούλευση με το διοικητικό συμβούλιο. Κάθε τέτοια ρύθμιση συνάπτεται από το SATCEN κατόπιν εγκρίσεως από το διοικητικό συμβούλιο.
   Άρθρο 19
   Συνεργασία με οργανισμούς των κρατών μελών
   Μετά από πρόταση της ΥΕ ή κράτους μέλους και κατόπιν εγκρίσεως από το διοικητικό συμβούλιο, το SATCEN δύναται να συνάπτει σχέσεις εργασίας και να συνεργάζεται με ιδρύματα των κρατών μελών στον τομέα του διαστήματος και της ασφάλειας που άπτονται της αποστολής του SATCEN και εφόσον οι δραστηριότητες του SATCEN είναι συναφείς με τα ιδρύματα αυτά.
   Άρθρο 20
   Συνεργασία με τρίτα κράτη, οργανισμούς και οντότητες
   1.   Για την εκτέλεση της αποστολής του, το SATCEN μπορεί να συνάπτει σχέσεις εργασίας και να συνεργάζεται με τρίτες χώρες, οργανισμούς ή οντότητες. Προς το σκοπό αυτό, μπορεί να συνάπτει διοικητικές ρυθμίσεις με τις αρμόδιες αρχές τρίτων χωρών, διεθνών οργανισμών ή οντοτήτων.
   2.   Το διοικητικό συμβούλιο αποφασίζει να εξουσιοδοτήσει τον διευθυντή να διαπραγματευθεί τέτοιες διοικητικές ρυθμίσεις και απευθύνει σχετικές οδηγίες προς τον διευθυντή. Οι διαπραγματεύσεις διεξάγονται σε διαβούλευση με το διοικητικό συμβούλιο. Κάθε τέτοια ρύθμιση συνάπτεται από το SATCEN μετά από έγκριση του Συμβουλίου και υπογράφεται από τον διευθυντή.
   3.   Τα μέλη του ΝΑΤΟ τα οποία δεν είναι μέλη της ΕΕ, καθώς και άλλα κράτη που είναι υποψήφια για προσχώρηση στην Ένωση έχουν, κατά περίπτωση, δικαίωμα να συμμετέχουν στις δραστηριότητες του SATCEN, κατά περίπτωση, σύμφωνα με το άρθρο 4 της παρούσας απόφασης και τις διατάξεις που παρατίθενται στο παράρτημα.
   Άρθρο 21
   Προστασία δεδομένων
   Μετά από πρόταση του διευθυντή, το διοικητικό συμβούλιο εκδίδει εκτελεστικούς κανόνες σχετικά με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (5).
   Άρθρο 22
   Έκθεση
   Έως τις 31 Ιουλίου 2019, η ΥΕ υποβάλλει στο Συμβούλιο έκθεση σχετικά με τη λειτουργία του SATCEN, συνοδευόμενη, ενδεχομένως, από κατάλληλες συστάσεις για την περαιτέρω ανάπτυξή του.
   Άρθρο 23
   Διοικητικά καθήκοντα κατόπιν της διάλυσης της ΔΕΕ
   1.   Κατόπιν της διάλυσης της ΔΕΕ, το SATCEN εκτελεί, εξ ονόματος του Βελγίου, της Γερμανίας, της Ελλάδας, της Ισπανίας, της Γαλλίας, της Ιταλίας, του Λουξεμβούργου, των Κάτω Χωρών, της Πορτογαλίας και του Ηνωμένου Βασιλείου («τα δέκα κράτη μέλη»), τα ακόλουθα εναπομένοντα διοικητικά καθήκοντα της ΔΕΕ:

               α)

               διαχείριση των συντάξεων των πρώην μελών του προσωπικού της ΔΕΕ,

               β)

               διαχείριση της ιατρικής ασφάλισης των συνταξιούχων πρώην μελών του προσωπικού της ΔΕΕ,

               γ)

               διαχείριση του κοινωνικού προγράμματος της ΔΕΕ,

               δ)

               διαχείριση τυχόν διαφορών μεταξύ της ΔΕΕ και πρώην μελών του προσωπικού, και εκτέλεση των αποφάσεων του συμβουλίου προσφυγών της ΔΕΕ ή αρμόδιου δικαστηρίου,

               ε)

               παροχή συνδρομής στα δέκα κράτη μέλη όσον αφορά εναπομένοντα και λοιπά διοικητικά καθήκοντα της ΔΕΕ, συμπεριλαμβανομένης της εκκαθάρισης των περιουσιακών στοιχείων της ΔΕΕ.

         2.   Η διαχείριση των συντάξεων των πρώην μελών του προσωπικού της ΔΕΕ:

               α)

               γίνεται σύμφωνα με το συνταξιοδοτικό καθεστώς της ΔΕΕ, όπως ισχύει την 30ή Ιουνίου 2011, το οποίο μπορεί να τροποποιείται από το διοικητικό συμβούλιο που αναφέρεται στην παράγραφο 7, εντός του πλαισίου των συντονισμένων οργανισμών,

               β)

               διεκπεραιώνεται από εξειδικευμένη αρχή, οργανισμό ή πιστωτικό ίδρυμα όπως εγκρίνεται από το διοικητικό συμβούλιο που αναφέρεται στην παράγραφο 7 μετά από πρόταση του διευθυντή του SATCEN.

         Τυχόν διαφορές σχετικές με τις συντάξεις αυτές που αφορούν πρώην μέλη του προσωπικού της ΔΕΕ διευθετούνται σύμφωνα με την παράγραφο 5.
   3.   Η διαχείριση της ιατρικής ασφάλισης των συνταξιούχων πρώην μελών του προσωπικού της ΔΕΕ πραγματοποιείται σύμφωνα με τον κανονισμό υπηρεσιακής κατάστασης των υπαλλήλων της ΔΕΕ, όπως ισχύει την 30ή Ιουνίου 2011 και όπως τροποποιήθηκε στη συνέχεια από το διοικητικό συμβούλιο που αναφέρεται στην παράγραφο 7.
   4.   Η διαχείριση του κοινωνικού προγράμματος της ΔΕΕ γίνεται σύμφωνα με το κοινωνικό πρόγραμμα, που εγκρίθηκε από τη ΔΕΕ στις 22 Οκτωβρίου 2010. Είναι επίσης σύμφωνη με όποια τυχόν επακόλουθη δεσμευτική απόφαση λάβει το αρμόδιο συμβούλιο προσφυγών και με τυχόν αποφάσεις που λαμβάνει η ΔΕΕ ή το διοικητικό συμβούλιο που αναφέρεται στην παράγραφο 7, για την εφαρμογή παρόμοιας απόφασης.
   5.   Τυχόν διαφορές που αφορούν πρώην μέλη του προσωπικού της ΔΕΕ και ανακύπτουν από την εφαρμογή των εναπομενόντων καθηκόντων της ΔΕΕ υπόκεινται στη διαδικασία επίλυσης διαφορών του κανονισμού υπηρεσιακής κατάστασης των υπαλλήλων της ΔΕΕ, όπως ισχύει την 30ή Ιουνίου 2011 και τροποποιήθηκε στη συνέχεια από το διοικητικό συμβούλιο που αναφέρεται στην παράγραφο 7.
   Το καθεστώς των πρώην μελών του προσωπικού της ΔΕΕ διέπεται από τον κανονισμό υπηρεσιακής κατάστασης των υπαλλήλων της ΔΕΕ, όπως ισχύει την 30ή Ιουνίου 2011 και τροποποιήθηκε στη συνέχεια από το διοικητικό συμβούλιο που αναφέρεται στην παράγραφο 7, και κάθε άλλη ισχύουσα απόφαση της ΔΕΕ, συμπεριλαμβανομένου του κοινωνικού προγράμματος της ΔΕΕ.
   6.   Η συνδρομή προς τα δέκα κράτη μέλη περιλαμβάνει τη διευθέτηση των τρεχουσών υποθέσεων και οιουδήποτε νομικού ή οικονομικού ζητήματος ανακύψει από τη διάλυση της ΔΕΕ και αναλαμβάνεται υπό τις οδηγίες του διοικητικού συμβουλίου που αναφέρεται στην παράγραφο 7.
   7.   Όλες οι αποφάσεις που συνδέονται με τα καθήκοντα του παρόντος άρθρου, συμπεριλαμβανομένων των αποφάσεων του διοικητικού συμβουλίου κατά τα αναφερόμενα στο παρόν άρθρο, εκδίδονται ομόφωνα από το διοικητικό συμβούλιο το οποίο αποτελείται από αντιπροσώπους των δέκα κρατών μελών. Το διοικητικό συμβούλιο με τη σύνθεση αυτή αποφασίζει με ποιον τρόπο ένα από τα μέλη του ασκεί την προεδρία. Ο διευθυντής του SATCEN, ή ο εκπρόσωπός του διευθυντή, παρίστανται, κατά περίπτωση, στις συνεδριάσεις του διοικητικού συμβουλίου υπό τη σύνθεση αυτή. Το διοικητικό συμβούλιο συγκαλείται από τον πρόεδρο τουλάχιστον μία φορά το χρόνο ή κατόπιν αιτήματος τουλάχιστον τριών εκ των μελών του. Οι ad hoc συνεδριάσεις του διοικητικού συμβουλίου μπορούν να συγκαλούνται σε επίπεδο εμπειρογνωμόνων για συγκεκριμένα θέματα ή ζητήματα. Οι αποφάσεις του διοικητικού συμβουλίου λαμβάνονται με γραπτή διαδικασία.
   8.   Το SATCEN προσλαμβάνει το προσωπικό που είναι αναγκαίο για την εκτέλεση των καθηκόντων της παραγράφου 1. Εάν οιοδήποτε από τα δέκα κράτη μέλη προτείνει την απόσπαση προσώπου για τον σκοπό αυτό, το πρόσωπο αυτό προσλαμβάνεται. Εάν δεν συμβεί αυτό ή εάν δεν καλυφθούν όλες οι απαιτούμενες θέσεις με απόσπαση, προσλαμβάνεται το απαραίτητο προσωπικό. Εφαρμόζεται ο κανονισμός υπηρεσιακής κατάστασης του SATCEN, με την επιφύλαξη του παρόντος άρθρου.
   9.   Όλες οι δαπάνες και τα έσοδα που συνδέονται με την εφαρμογή του παρόντος άρθρου αποτελούν μέρος χωριστού προϋπολογισμού από τον προϋπολογισμό του SATCEN.Ο εν λόγω προϋπολογισμός καταρτίζεται για κάθε οικονομικό έτος, το οποίο αντιστοιχεί στο ημερολογιακό έτος, και εγκρίνεται από το διοικητικό συμβούλιο που αναφέρεται στην παράγραφο 7, το οποίο αποφασίζει βάσει πρότασης του διευθυντή του SATCEN, έως τις 30 Νοεμβρίου κάθε έτους. Ο εν λόγω προϋπολογισμός πρέπει να είναι ισοσκελισμένος ως προς τα έσοδα και τα έξοδα. Στον εν λόγω προϋπολογισμό περιλαμβάνεται κατάλογος των υπαλλήλων που προσελήφθησαν σύμφωνα με την παράγραφο 8. Τα έσοδα αποτελούνται από συνεισφορές των δέκα κρατών μελών, καθοριζόμενες σύμφωνα με τους κανόνες που ισχύουν για τις συνεισφορές τους στη ΔΕΕ, όπως ισχύουν την 30ή Ιουνίου 2011, και από διάφορα έσοδα.
   Το διοικητικό συμβούλιο που αναφέρεται στην παράγραφο 7 εγκρίνει λεπτομερείς δημοσιονομικούς κανόνες, χωριστούς από του δημοσιονομικούς κανόνες του SATCEN, στους οποίους διευκρινίζεται ιδίως η διαδικασία που πρέπει να εφαρμόζεται για την κατάρτιση και την εκτέλεση του προϋπολογισμού που αναφέρεται στο πρώτο εδάφιο της παρούσας παραγράφου.
   10.   Ένα ταμείο εκκίνησης ύψους 5,3 εκατομμυρίων EUR χρηματοδοτούμενο από τα δέκα κράτη μέλη αποτελεί επιπλέον εγγύηση της διαθεσιμότητας χρηματοδοτικών πόρων για την εφαρμογή των εναπομενόντων διοικητικών καθηκόντων της ΔΕΕ που αναφέρονται στο παρόν άρθρο, ιδίως ως προς τα συνταξιοδοτικά δικαιώματα.
   Άρθρο 24
   Κατάργηση
   Η κοινή δράση 2001/555/ΚΕΠΠΑ καταργείται.
   Άρθρο 25
   Έναρξη ισχύος
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 26 Ιουνίου 2014.

            Για το Συμβούλιο

            Ο Πρόεδρος

         E. ΒΕΝΙΖΈΛΟΣ

      (1)  Κοινή δράση 2001/555/ΚΕΠΠΑ του Συμβουλίου, της 20ής Ιουλίου 2001, για την ίδρυση Δορυφορικού Κέντρου της Ευρωπαϊκής Ένωσης (ΕΕ L 200 της 25.7.2001, σ. 5).

      (2)  Απόφαση 2011/297/ΚΕΠΠΑ του Συμβουλίου, της 23ης Μαΐου 2011, για την τροποποίηση της κοινής δράσης 2001/555/ΚΕΠΠΑ για την ίδρυση Δορυφορικού Κέντρου της Ευρωπαϊκής Ένωσης (ΕΕ L 136 της 24.5.2011, σ. 62).

      (3)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).

      (4)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).

      (5)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).

      ΠΑΡΑΡΤΗΜΑ
      ΔΙΑΤΑΞΕΙΣ ΓΙΑ ΤΗ ΣΥΝΔΕΣΗ ΤΡΙΤΩΝ ΚΡΑΤΩΝ ΣΤΙΣ ΔΡΑΣΤΗΡΙΟΤΗΤΕΣ ΤΟΥ SATCEN
      Άρθρο 1
      Σκοπός
      Οι παρούσες διατάξεις καθορίζουν το πεδίο εφαρμογής και τους λεπτομερείς κανόνες της σύμπραξης τρίτων κρατών στις δραστηριότητες του SATCEN.
      Άρθρο 2
      Πεδίο εφαρμογής
      Τα τρίτα κράτη που αναφέρονται στο άρθρο 20 παράγραφος 3 της παρούσας απόφασης δικαιούνται:

                  α)

                  να υποβάλλουν εθνικά αιτήματα για ανάλυση εικόνων πραγματοποιούμενη από το SATCEN,

                  β)

                  να προτείνουν υποψηφίους για απόσπαση ως αναλυτές εικόνων στο SATCEN για περιορισμένο διάστημα,

                  γ)

                  να έχουν πρόσβαση στα προϊόντα και τις υπηρεσίες του SATCEN σύμφωνα με το άρθρο 5 των παρουσών διατάξεων.

            Άρθρο 3
      Αιτήματα
      1.   Όλα τα αιτήματα έργου ανάλυσης εικόνων, το οποίο εκτελείται από το SATCEN, μπορούν να υποβάλλονται από τρίτα κράτη στην ΥΕ, σύμφωνα με το άρθρο 2 παράγραφος 2 σημείο ii) της παρούσας απόφασης.
      2.   Εφόσον το επιτρέπουν οι δυνατότητες του SATCEN, η ΥΕ δίνει σχετικές εντολές στο SATCEN, σύμφωνα με το άρθρο 3 της παρούσας απόφασης.
      3.   Τα τρίτα κράτη συνοδεύουν κάθε αίτημα από συναφή δεδομένα, ανάλογα με την περίπτωση, και αποζημιώνουν το SATCEN σύμφωνα με το άρθρο 10 παράγραφος 4 της παρούσας απόφασης και τους κανόνες για τα τέλη κάλυψης κόστους, που ορίζονται στους δημοσιονομικούς κανόνες του SATCEN. Τα τρίτα κράτη αναφέρουν εάν τα αιτήματα και/ή τα προϊόντα, θα πρέπει να διατίθενται σε άλλα τρίτα κράτη και διεθνείς οργανισμούς.
      Άρθρο 4
      Απόσπαση εμπειρογνωμόνων
      1.   Τα τρίτα κράτη δικαιούνται να προτείνουν στο SATCEN υποψηφίους για απόσπαση, ως εμπειρογνώμονες, για περιορισμένο διάστημα προκειμένου να εξοικειωθούν με τη λειτουργία του.
      2.   Οι υποψηφιότητες λαμβάνονται υπόψη ανάλογα με την ύπαρξη θέσεων.
      3.   Η διάρκεια απόσπασης βασίζεται σε πρόταση του διευθυντή του SATCEN και εξαρτάται από τις διαθέσιμες δυνατότητες του SATCEN. Λαμβάνεται υπόψη η ευρύτερη δυνατή εναλλαγή μεταξύ υποψηφίων από τα ενδιαφερόμενα τρίτα κράτη.
      4.   Οι υποψήφιοι πρέπει να είναι πεπειραμένοι εμπειρογνώμονες με επαρκή επαγγελματικά προσόντα. Κατά κανόνα, οι αποσπασμένοι εμπειρογνώμονες συμμετέχουν στις επιχειρησιακές δραστηριότητες του SATCEN που χρησιμοποιούν εμπορικές εικόνες.
      5.   Οι εμπειρογνώμονες από τρίτα κράτη συμμορφώνονται με την απόφαση 2013/488/ΕΕ και αναλαμβάνουν έναντι του SATCEN δέσμευση εχεμύθειας.
      6.   Τα τρίτα κράτη καλύπτουν τους μισθούς των αποσπασμένων εμπειρογνωμόνων τους, όλες τις συναφείς δαπάνες, όπως επιδόματα, κοινωνικές εισφορές, δαπάνες εγκατάστασης και ταξιδιού, καθώς και τις τυχόν πρόσθετες επιβαρύνσεις του προϋπολογισμού του SATCEN, όπως ορίζεται στους λεπτομερείς κανόνες που αναφέρονται στην παράγραφο 8.
      7.   Οι δαπάνες αποστολής, τις οποίες συνεπάγονται οι δραστηριότητες του αποσπασμένου αναλυτή από τρίτα κράτη στο SATCEN, καλύπτονται από τον προϋπολογισμό του SATCEN.
      8.   Οι λεπτομερείς κανόνες της απόσπασης καθορίζονται από τον διευθυντή του SATCEN.
      Άρθρο 5
      Διαθεσιμότητα των προϊόντων του SATCEN
      1.   Η ΥΕ ενημερώνει τα τρίτα κράτη όταν τα προϊόντα που ζητήθηκαν σύμφωνα με το άρθρο 2 της παρούσας απόφασης είναι διαθέσιμα στην ΕΥΕΔ.
      2.   Τα αιτήματα και τα προϊόντα που παράγονται σύμφωνα με το άρθρο 2 παράγραφος 1 της παρούσας απόφασης, διατίθενται στα τρίτα κράτη, όταν η ΥΕ θεωρεί ότι είναι χρήσιμα για το διάλογο, τη διαβούλευση και τη συνεργασία μεταξύ των εν λόγω κρατών και της Ένωσης σχετικά με την ΚΠΑΑ.
      3.   Τα αιτήματα και τα προϊόντα του SATCEN, που πραγματοποιούνται σύμφωνα με το άρθρο 2 παράγραφος 2 της παρούσας απόφασης, διατίθενται σε τρίτα κράτη κατόπιν αποφάσεως του αιτούντος μέρους.
      Άρθρο 6
      Συμβουλευτική επιτροπή
      1.   Συνιστάται συμβουλευτική επιτροπή, η οποία προεδρεύεται από τον διευθυντή του SATCEN ή τον/την εκπρόσωπό του, και η οποία απαρτίζεται από εκπροσώπους των μελών του διοικητικού συμβουλίου και εκπροσώπους των τρίτων κρατών που έχουν αποδεχθεί τις διατάξεις του παρόντος παραρτήματος. Η συμβουλευτική επιτροπή μπορεί να συνεδριάζει με διάφορες συνθέσεις.
      2.   Η συμβουλευτική επιτροπή ασχολείται με θέματα κοινού ενδιαφέροντος που υπάγονται στο πεδίο εφαρμογής των διατάξεων του παρόντος παραρτήματος.
      3.   Η συμβουλευτική επιτροπή συγκαλείται από τον πρόεδρο ιδία αυτού πρωτοβουλία ή κατόπιν αιτήματος τουλάχιστον ενός τρίτου των μελών του.
      Άρθρο 7
      Έναρξη ισχύος
      1.   Οι διατάξεις του παρόντος παραρτήματος ενεργοποιούνται όσον αφορά κάθε τρίτο κράτος την πρώτη ημέρα του μήνα που ακολουθεί την κοινοποίηση στην ΥΕ, από την αρμόδια αρχή του τρίτου κράτους, της αποδοχής των όρων των παρουσών διατάξεων.
      2.   Το τρίτο κράτος κοινοποιεί στην ΥΕ την απόφασή του να μην απολαύει πλέον των παρουσών διατάξεων, τουλάχιστον ένα μήνα πριν την ενεργοποίηση της απόφασης αυτής.


title: Απόφαση 2007/91/ΚΕΠΠΑ του Συμβουλίου, της 12ης Φεβρουαρίου 2007 , για τροποποίηση της απόφασης 2004/197/ΚΕΠΠΑ για τη δημιουργία μηχανισμού διαχείρισης της χρηματοδότησης των κοινών εξόδων των επιχειρήσεων της Ευρωπαϊκής Ένωσης που έχουν στρατιωτικές συνέπειες ή συνέπειες στον τομέα της άμυνας (ΑΘΗΝΑ)

text:
               13.2.2007

               EL

               Επίσημη Εφημερίδα της Ευρωπαϊκής Ένωσης

               L 41/11

      ΑΠΌΦΑΣΗ 2007/91/ΚΕΠΠΑ ΤΟΥ ΣΥΜΒΟΥΛΊΟΥ

   της 12ης Φεβρουαρίου 2007
   για τροποποίηση της απόφασης 2004/197/ΚΕΠΠΑ για τη δημιουργία μηχανισμού διαχείρισης της χρηματοδότησης των κοινών εξόδων των επιχειρήσεων της Ευρωπαϊκής Ένωσης που έχουν στρατιωτικές συνέπειες ή συνέπειες στον τομέα της άμυνας (ΑΘΗΝΑ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 13 παράγραφος 3 και το άρθρο 28 παράγραφος 3,
   Εκτιμώντας τα ακόλουθα:

               (1)

               Στις 23 Φεβρουαρίου 2004, το Συμβούλιο εξέδωσε την απόφαση 2004/197/ΚΕΠΠΑ (1).

               (2)

               Το άρθρο 42 της απόφασης 2004/197/ΚΕΠΠΑ, προβλέπει ότι η «απόφαση καθώς και τα παραρτήματα αυτής επανεξετάζονται ύστερα από κάθε επιχείρηση και τουλάχιστον κάθε 18 μήνες».

               (3)

               Το Συμβούλιο αποφασίζει, κατά περίπτωση, εάν μια επιχείρηση έχει στρατιωτικές συνέπειες ή συνέπειες στον τομέα της άμυνας κατά την έννοια του άρθρου 28 παράγραφος 3 της συνθήκης,

         ΑΠΟΦΑΣΙΖΕΙ:
   Άρθρο 1
   Η απόφαση 2004/197/ΚΕΠΠΑ τροποποιείται ως εξής:

               1)

               στο άρθρο 1, προστίθενται τα ακόλουθα:

                           «γ)

                           “επιχειρήσεις”, οι επιχειρήσεις της ΕΕ που έχουν στρατιωτικές συνέπειες ή συνέπειες στον τομέα της άμυνας·

                           δ)

                           “δράσεις στρατιωτικής στήριξης”, οι επιχειρήσεις της ΕΕ, ή μέρη αυτών, οι οποίες έχουν αποφασισθεί από το Συμβούλιο προς στήριξη ενός τρίτου κράτους ή ενός τρίτου οργανισμού, και έχουν στρατιωτικές συνέπειες ή συνέπειες στον τομέα της άμυνας, αλλά δεν τελούν υπό την εξουσία του Αρχηγείου της ΕΕ.»·

               2)

               στο άρθρο 2 η παράγραφος 1 αντικαθίσταται από το ακόλουθο κείμενο:
               «1.   Δημιουργείται μηχανισμός για τη διαχείριση της χρηματοδότησης των κοινών εξόδων των επιχειρήσεων.»·

               3)

               στο άρθρο 7, η παράγραφος 1 αντικαθίσταται από το ακόλουθο κείμενο:
               «1.   Ο Γενικός Γραμματέας του Συμβουλίου, αφού ενημερώσει την ειδική επιτροπή, διορίζει τον διευθυντή και τουλάχιστον έναν αναπληρωτή διευθυντή για μία τριετία.»·

               4)

               στο άρθρο 10 παράγραφος 5 διαγράφεται η δεύτερη πρόταση·

               5)

               ο τίτλος του κεφαλαίου 3 αντικαθίσταται από το ακόλουθο κείμενο:
               «ΚΕΦΑΛΑΙΟ 3
               ΔΙΟΙΚΗΤΙΚΕΣ ΡΥΘΜΙΣΕΙΣ ΜΕ ΚΡΑΤΗ ΜΕΛΗ, ΟΡΓΑΝΑ ΤΗΣ ΕΕ, ΤΡΙΤΑ ΚΡΑΤΗ ΚΑΙ ΔΙΕΘΝΕΙΣ ΟΡΓΑΝΙΣΜΟΥΣ»·

               6)

               στο κεφάλαιο 3, παρεμβάλλονται τα ακόλουθα άρθρα:
               «Άρθρο 10α
               Διοικητικές ρυθμίσεις με κράτη μέλη ή όργανα της ΕΕ
               1.   Μπορούν να αποτελέσουν αντικείμενο διαπραγμάτευσης με κράτη μέλη ή όργανα της ΕΕ διοικητικές ρυθμίσεις προκειμένου να διευκολυνθούν οι προμήθειες για τις επιχειρήσεις με τους πλέον οικονομικούς όρους. Αυτές οι ρυθμίσεις λαμβάνουν τη μορφή ανταλλαγής επιστολών μεταξύ του μηχανισμού ΑΘΗΝΑ, ο οποίος εκπροσωπείται από τον διοικητή της επιχείρησης ή, εφόσον δεν υπάρχει διοικητής της επιχείρησης, από τον διευθυντή, και τις αρμόδιες διοικητικές αρχές των ενεχομένων κρατών μελών ή οργάνων της ΕΕ.
               2.   Η ειδική επιτροπή καλείται να δώσει τη γνώμη της πριν από την υπογραφή οποιασδήποτε ρύθμισης.
               Άρθρο 10β
               Διοικητικές ρυθμίσεις με τρίτο κράτος ή διεθνή οργανισμό
               1.   Μπορεί να αποτελέσει αντικείμενο διαπραγμάτευσης με τρίτο κράτος ή διεθνή οργανισμό διοικητική ρύθμιση προκειμένου ιδίως να διευκολυνθούν οι προμήθειες στο θέατρο των επιχειρήσεων με τους πλέον οικονομικούς όρους λαμβανομένων υπόψη των επιχειρησιακών περιορισμών. Αυτές οι ρυθμίσεις λαμβάνουν τη μορφή ανταλλαγής επιστολών μεταξύ του μηχανισμού ΑΘΗΝΑ, ο οποίος εκπροσωπείται από τον διοικητή της επιχείρησης ή, εφόσον δεν υπάρχει διοικητής της επιχείρησης, από τον διευθυντή, και τις αρμόδιες διοικητικές αρχές του ενεχομένου τρίτου κράτους ή τους διεθνείς οργανισμούς.
               2.   Κάθε τέτοια ρύθμιση υποβάλλεται στην ειδική επιτροπή προς έγκριση πριν από την υπογραφή της.»·

               7)

               στο άρθρο 14, παρεμβάλλεται η ακόλουθη παράγραφος:
               «3α.   Κατά την ενεργό φάση μιας δράσης στρατιωτικής στήριξης, όπως αυτή καθορίζεται από το Συμβούλιο, ο μηχανισμός ΑΘΗΝΑ επιβαρύνεται με τα επιχειρησιακά κοινά έξοδα τα οποία ορίζονται από το Συμβούλιο, κατά περίπτωση, και βάσει του παραρτήματος ΙΙΙ.»·

               8)

               στο άρθρο 18 παράγραφος 3, η πρώτη πρόταση αντικαθίσταται από το ακόλουθο κείμενο:
               «3.   Οι πιστώσεις για αναλήψεις υποχρεώσεων και πληρωμές ταξινομούνται σε τίτλους και κεφάλαια που συγκεντρώνουν τις δαπάνες ανά είδος ή σκοπό και υποδιαιρούνται εάν χρειασθεί σε άρθρα.»·

               9)

               στο άρθρο 20 παράγραφος 1, η δεύτερη πρόταση αντικαθίσταται από το ακόλουθο κείμενο:
               «Ο διευθυντής ενημερώνει για την πρόθεσή του την ειδική επιτροπή, εφόσον το επιτρέπει ο επείγων χαρακτήρας του θέματος, τουλάχιστον μία εβδομάδα πριν.»·

               10)

               το άρθρο 22 αντικαθίσταται από το ακόλουθο κείμενο:
               «Άρθρο 22
               Προκαταβολικές εκτελέσεις πιστώσεων
               Μόλις εγκριθεί ο ετήσιος προϋπολογισμός, μπορούν να χρησιμοποιηθούν πιστώσεις για να καλυφθούν υποχρεώσεις και πληρωμές στον βαθμό που αυτό είναι αναγκαίο από επιχειρησιακή άποψη.»·

               11)

               στο άρθρο 23 οι παράγραφοι 1, 2 και 3 αντικαθίστανται από το ακόλουθο κείμενο:
               «1.   Οι πιστώσεις πληρωμών για την κάλυψη των κοινών εξόδων που προκύπτουν για την προετοιμασία μιας επιχείρησης ή απορρέουν από επιχείρηση και δεν καλύπτονται από τα διάφορα έσοδα χρηματοδοτούνται από τις συνεισφορές των συμμετεχόντων κρατών μελών.
               2.   Οι πιστώσεις πληρωμών για την κάλυψη των επιχειρησιακών κοινών εξόδων μιας επιχείρησης καλύπτονται από τις συνεισφορές των κρατών μελών και των τρίτων κρατών που συνεισφέρουν στην επιχείρηση.
               3.   Οι συνεισφορές οι πληρωτέες από τα συνεισφέροντα κράτη μέλη για μια επιχείρηση ισούνται προς το ποσό των πιστώσεων πληρωμών που έχει εγγραφεί στον προϋπολογισμό και προορίζεται να καλύψει τα επιχειρησιακά κοινά έξοδα της επιχείρησης αυτής, μείον τα ποσά των συνεισφορών των πληρωτέων για την ίδια επιχείρηση από τρίτα κράτη που συνεισφέρουν κατ’ εφαρμογή του άρθρου 11.»·

               12)

               στο άρθρο 24 η παράγραφος 1 διαγράφεται·

               13)

               στο άρθρο 24 προστίθεται η ακόλουθη παράγραφος:
               «8.   Ο διευθυντής βεβαιώνει την είσπραξη των συνεισφορών.»·

               14)

               το άρθρο 25 τροποποιείται ως εξής:

                           α)

                           στην παράγραφο 3, η τρίτη πρόταση διαγράφεται·

                           β)

                           προστίθεται η ακόλουθη παράγραφος:
                           «9.   Όταν απαιτούνται κεφάλαια για μια επιχείρηση πριν εισπραχθούν επαρκείς συνεισφορές για την επιχείρηση αυτή, μπορούν να χρησιμοποιηθούν συνεισφορές τις οποίες προκαταβάλλουν τα κράτη μέλη που συμβάλλουν στη χρηματοδότηση της επιχείρησης, κατόπιν εγκρίσεως από τα προκαταβάλλοντα κράτη μέλη, μέχρι του 50 % του ποσού τους, προκειμένου να καλυφθούν οι συνεισφορές που οφείλονται για την εν λόγω επιχείρηση. Οι συνεισφορές που προκαταβάλλονται συμπληρώνονται από τα κράτη μέλη εντός 90 ημερών από την ανακοίνωση της πρόσκλησης.»·

               15)

               στο άρθρο 31 παράγραφος 4, η πρώτη πρόταση αντικαθίσταται από το ακόλουθο κείμενο:
               «4.   Κατά την περίοδο πριν από την έγκριση του προϋπολογισμού μιας επιχείρησης, ο/η διευθυντής και ο/η διοικητής της επιχείρησης ή ο εκπρόσωπός του/της αναφέρουν ανά μήνα στην ειδική επιτροπή, έκαστος καθ’ όσον τον αφορά, σχετικά με την εκτέλεση των δαπανών που είναι επιλέξιμες ως κοινά έξοδα της επιχείρησης.»·

               16)

               το άρθρο 37 τροποποιείται ως εξής:

                           α)

                           η παράγραφος 3 διαγράφεται·

                           β)

                           στην παράγραφο 4 πρώτο εδάφιο, η δεύτερη πρόταση αντικαθίσταται από το ακόλουθο κείμενο:
                           «Κάθε χρόνο, η ειδική επιτροπή διορίζει, για το διάστημα από 1ης Ιανουαρίου του επόμενου έτους, δύο μέλη με τριετή θητεία, ανανεώσιμη για μία φορά, τα οποία επιλέγει μεταξύ των υποψηφίων που προτείνουν έξι το πολύ μήνες.»·

                           γ)

                           στην παράγραφο 4 το στοιχείο δ) αντικαθίσταται από το ακόλουθο κείμενο:

                                       «δ)

                                       κατά τη διάρκεια του οικονομικού έτους, καθώς και εκ των υστέρων, εξακριβώνουν, μέσω επιτόπιων ελέγχων καθώς και ελέγχων των παραστατικών, εάν οι δαπάνες που χρηματοδοτούνται ή προχρηματοδοτούνται από τον μηχανισμό ΑΘΗΝΑ έχουν εκτελεσθεί σύμφωνα με την ισχύουσα νομοθεσία και τις αρχές της ορθής οικονομικής διαχείρισης, ήτοι τις αρχές της οικονομίας, της αποδοτικότητας και της αποτελεσματικότητας, και ότι οι εσωτερικοί έλεγχοι είναι επαρκείς.»·

                           δ)

                           στην παράγραφο 4, δεύτερο εδάφιο, η πρώτη πρόταση αντικαθίσταται από το ακόλουθο κείμενο:
                           «Κάθε χρόνο, το σώμα των ελεγκτών επιλέγει εάν θα παρατείνει τη θητεία του προέδρου του ή εάν θα εκλέξει νέο πρόεδρο μεταξύ των μελών του.»·

               17)

               Στο άρθρο 38 οι παράγραφοι 1 και 2 αντικαθίστανται από το ακόλουθο κείμενο:
               «1.   Κάθε διοικητής επιχείρησης παρέχει στον υπόλογο του μηχανισμού ΑΘΗΝΑ πριν από την 31η Μαρτίου που έπεται του οικονομικού έτους, ή εντός τεσσάρων μηνών μετά το τέλος της υπό τις διαταγές του επιχείρησης, ανάλογα με το ποια από τις δύο ημερομηνίες προηγείται, τις αναγκαίες πληροφορίες για τον καταρτισμό των ετήσιων λογαριασμών για τα κοινά έξοδα, των ετήσιων λογαριασμών για τις προχρηματοδοτούμενες και τις επιστρεφόμενες δαπάνες σύμφωνα με το άρθρο 27 και την ετήσια έκθεση δραστηριοτήτων.
               2.   Πριν από την 30ή Απριλίου που έπεται του τέλους του οικονομικού έτους, ο διευθυντής, με τη βοήθεια του υπολόγου και κάθε διοικητή επιχείρησης, καταρτίζει και παρέχει στην ειδική επιτροπή και στο σώμα ελεγκτών τους προσωρινούς ετήσιους λογαριασμούς και την ετήσια έκθεση δραστηριοτήτων.
               2α.   Πριν από την 31η Ιουλίου που έπεται του τέλους του οικονομικού έτους, παρέχονται στην ειδική επιτροπή, από το σώμα ελεγκτών, μια ετήσια έκθεση λογιστικού ελέγχου και, από τον διευθυντή, ο οποίος επικουρείται από τον υπόλογο και από έκαστο διοικητή επιχείρησης, οι τελικοί ετήσιοι λογαριασμοί του μηχανισμού ΑΘΗΝΑ. Η ειδική επιτροπή εξετάζει πριν από την 30ή Σεπτεμβρίου που έπεται του τέλους του οικονομικού έτους, τους ετήσιους λογαριασμούς, λαμβάνοντας υπόψη την έκθεση λογιστικού ελέγχου του σώματος ελεγκτών, προκειμένου να δώσει απαλλαγή στον διευθυντή, τον υπόλογο και έκαστο διοικητή επιχείρησης.»·

               18)

               στο άρθρο 38 παράγραφος 8, η πρώτη πρόταση αντικαθίσταται από το ακόλουθο κείμενο:
               «8.   Κάθε κράτος μέλος που συμμετέχει στην επιχείρηση παρέχει, πριν από τις 31 Μαρτίου εκάστου έτους, οικειοθελώς, στον διευθυντή, μέσω του διοικητή επιχείρησης, εφόσον τούτο ενδείκνυται, πληροφορίες σχετικά με τα επιπρόσθετα έξοδα στα οποία υποβλήθηκε για την επιχείρηση κατά τη διάρκεια του προηγούμενου οικονομικού έτους.»·

               19)

               το άρθρο 41 διαγράφεται.

               20)

               το παράρτημα Ι τροποποιείται ως εξής:

                           α)

                           Τα σημεία «1. Έξοδα λογιστικού ελέγχου» και «4. Τραπεζικά έξοδα» διαγράφονται.

                           β)

                           Προστίθεται το ακόλουθο εδάφιο:
                           «Το γενικό μέρος του ετήσιου προϋπολογισμού περιλαμβάνει επιπλέον πιστώσεις, εφόσον απαιτούνται, για την κάλυψη των ακόλουθων κοινών εξόδων επιχειρήσεων, στη χρηματοδότηση των οποίων συνεισφέρουν τα συμμετέχοντα κράτη μέλη:

                                       1)

                                       Τραπεζικά έξοδα

                                       2)

                                       Έξοδα λογιστικού ελέγχου

                                       3)

                                       Κοινά έξοδα της προπαρασκευαστικής φάσης μιας επιχείρησης, όπως ορίζεται στο παράρτημα ΙΙ.»·

               21)

               Στο παράρτημα, το μέρος ΙΙΙ — Α τροποποιείται ως εξής:

                           α)

                           τα σημεία 2 και 3 αντικαθίστανται από το ακόλουθο κείμενο:

                                       «2)

                                       Επιπρόσθετα έξοδα που ανακύπτουν για την παροχή υποστήριξης της Δυνάμεως ως συνόλου:
                                       Τα έξοδα που αναφέρονται κατωτέρω είναι τα ανακύπτοντα συνεπεία της ανάπτυξης της δυνάμεως στο πεδίο της επιχείρησης:

                                                   α)

                                                   :

                                                   εργασίες ανάπτυξης/υποδομής

                                                   :

                                                   οι απολύτως αναγκαίες δαπάνες που χρειάζεται η δύναμις ως σύνολο για να εκπληρώσει την αποστολή της (χρησιμοποιούμενα από κοινού αεροδρόμια, σιδηρόδρομοι, λιμάνια, οδοί, συμπεριλαμβανομένων των σημείων αποβίβασης και των προκεχωρημένων χώρων συγκέντρωσης· εφοδιασμός σε ηλεκτρική ενέργεια και νερό, προστασία στάσιμων δυνάμεων, εγκαταστάσεις αποθήκευσης, χώροι στάθμευσης· μηχανική υποστήριξη)·

                                                   β)

                                                   :

                                                   διακριτικά σήμανσης

                                                   :

                                                   τα ειδικά διακριτικά σήματα, δελτία ταυτότητας «Ευρωπαϊκή Ένωση», υπηρεσιακές κάρτες, μετάλλια, σημαίες με τα χρώματα της Ευρωπαϊκής Ένωσης ή άλλα διακριτικά σήμανσης της δυνάμεως ή του Στρατηγείου (εξαιρούνται ο ρουχισμός, τα πηλίκια και οι στολές)·

                                                   γ)

                                                   :

                                                   ιατρικές υπηρεσίες

                                                   :

                                                   Επείγουσα ιατρική διακομιδή (Medevac).

                                       3)

                                       Επιπρόσθετα έξοδα ανακύπτοντα από τη χρησιμοποίηση από την ΕΕ κοινών περιουσιακών στοιχείων και ικανοτήτων του ΝΑΤΟ που διατίθενται για μια επιχείρηση υπό την ηγεσία της ΕΕ.
                                       Τα έξοδα που ανακύπτουν για την Ευρωπαϊκή Ένωση από την εφαρμογή σε στρατιωτική επιχείρησή της των διακανονισμών μεταξύ ΕΕ και ΝΑΤΟ σχετικά με την αποδέσμευση, παρακολούθηση και επιστροφή ή ανάκληση κοινών περιουσιακών στοιχείων και ικανοτήτων του ΝΑΤΟ που διατίθενται για μια επιχείρηση υπό την ηγεσία της ΕΕ. Επιστροφές από το ΝΑΤΟ στην ΕΕ.»·

                           β)

                           Προστίθεται το ακόλουθο σημείο:

                                       «4)

                                       Επιπρόσθετα έξοδα ανακύπτοντα για την ΕΕ για αγαθά, υπηρεσίες ή εργασίες που περιλαμβάνονται στον κατάλογο κοινών εξόδων και που διατίθενται σε μια επιχείρηση υπό την ηγεσία της ΕΕ από κράτος μέλος, όργανο της ΕΕ, τρίτο κράτος ή διεθνή οργανισμό σύμφωνα με τη ρύθμιση που αναφέρεται στα άρθρα 10α και 10β. Επιστροφές από κράτος, όργανο της ΕΕ ή διεθνή οργανισμό βάσει της ρύθμισης αυτής.»·

               22)

               στο παράρτημα ΙΙΙ, μέρος ΙΙΙ-Β, προστίθενται τα ακόλουθα σημεία:

                           «Πολυεθνικό στρατηγείο ομάδας δράσης

                           :

                           Το πολυεθνικό στρατηγείο των ομάδων δράσης της ΕΕ που αναπτύσσονται στην περιοχή της επιχείρησης.

                           Απόκτηση πληροφοριών

                           :

                           Απόκτηση πληροφοριών (δορυφορικές εικόνες· πληροφορίες, αναγνώριση και παρακολούθηση θεάτρου επιχειρήσεων (ISR), συμπεριλαμβανομένης της αεροπορικής παρακολούθησης εδάφους (AGSR)· ανθρώπινες πληροφορίες)»·

               23)

               στο παράρτημα ΙΙΙ, παρεμβάλλεται το ακόλουθο μέρος:
               «ΙΙΙ-Γ
               Επιχειρησιακά κοινά έξοδα που επιβαρύνουν την ΑΘΗΝΑ, εφόσον ζητούνται από τον διοικητή επιχείρησης και εγκρίνονται από την ειδική επιτροπή

                           α)

                           ζωτικής σημασίας πρόσθετος εξοπλισμός: η αγορά ή μίσθωση, κατά τη διάρκεια της επιχείρησης, ειδικού εξοπλισμού που δεν είχε προβλεφθεί αλλά είναι ζωτικής σημασίας για την εκτέλεση της επιχείρησης, εφόσον ο αγορασθείς εξοπλισμός δεν επαναπατρίζεται μετά το πέρας της αποστολής·

                           β)

                           ιατρικές υπηρεσίες: εγκαταστάσεις ρόλου 1, 2 και 3 στο θέατρο επιχειρήσεων·

                           γ)

                           απόκτηση πληροφοριών: απόκτηση πληροφοριών (δορυφορικές εικόνες· πληροφορίες, αναγνώριση και παρακολούθηση θεάτρου επιχειρήσεων (ISR), συμπεριλαμβανομένης της αεροπορικής παρακολούθησης εδάφους (AGSR)· ανθρώπινες πληροφορίες)·

                           δ)

                           άλλες κρίσιμες ικανότητες θεάτρου επιχειρήσεων: ικανότητες θεάτρου επιχειρήσεων (άρση ναρκοπεδίων εντός του θεάτρου επιχειρήσεων στο μέτρο που είναι αναγκαία για την επιχείρηση· χημική, βιολογική, ραδιολογική και πυρηνική προστασία (CBRN)· εγκαταστάσεις αποθήκευσης και προμήθειας καυσίμων· αποθήκευση και καταστροφή όπλων και πυρομαχικών που συλλέγονται στην περιοχή της επιχείρησης) σύμφωνα με την κοινή δράση.».

         Άρθρο 2
   Η παρούσα απόφαση αρχίζει να ισχύει την ημέρα της έκδοσής της.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 12 Φεβρουαρίου 2007.

            Για το Συμβούλιο

            Ο Πρόεδρος

         F.-W. STEINMEIER

      (1)  ΕΕ L 63 της 28.2.2004, σ. 68. Απόφαση όπως τροποποιήθηκε τελευταία με την απόφαση 2005/68/ΚΕΠΠΑ (ΕΕ L 27 της 29.1.2005, σ. 59).


title: 2008/508/ΕΚ: Απόφαση του Ευρωπαϊκού Κοινοβουλίου, της 24ης Απριλίου 2007 , σχετικά με το κλείσιμο των λογαριασμών του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος 2005

text:
               15.7.2008

               EL

               Επίσημη Εφημερίδα της Ευρωπαϊκής Ένωσης

               L 187/83

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 24ης Απριλίου 2007
   σχετικά με το κλείσιμο των λογαριασμών του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος 2005
   (2008/508/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους τελικούς ετήσιους λογαριασμούς του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος 2005 (1),
   έχοντας υπόψη την έκθεση του Ελεγκτικού Συνεδρίου για τους τελικούς ετήσιους λογαριασμούς του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος 2005 συνοδευόμενη από τις απαντήσεις του Οργανισμού (2),
   έχοντας υπόψη τη σύσταση του Συμβουλίου της 27ης Φεβρουαρίου 2007 (5711/2007 — C6-0080/2007),
   έχοντας υπόψη τη Συνθήκη ΕΚ και συγκεκριμένα το άρθρο 276,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002 σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (3), συγκεκριμένα το άρθρο 185,
   έχοντας υπόψη τον κανονισμό (ΕΟΚ) αριθ. 337/75 του Συμβουλίου της 10ης Φεβρουαρίου 1975 περί δημιουργίας Ευρωπαϊκού Κέντρου για την Ανάπτυξη της Επαγγελματικής Κατάρτισης (4), και ιδίως το άρθρο 12α,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής της 19ης Νοεμβρίου 2002 για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 (5) του Συμβουλίου και συγκεκριμένα το άρθρο 94,
   έχοντας υπόψη το άρθρο 71 και το Παράρτημα V του Κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Απασχόλησης και Κοινωνικών Υποθέσεων (A6-0097/2007),

               1.

               σημειώνει ότι οι τελικοί ετήσιοι λογαριασμοί του Ευρωπαϊκού Κέντρου για την Ανάπτυξη της Επαγγελματικής Κατάρτισης για τα οικονομικά έτη 2004 και 2005 έχουν ως εξής:
               Λογαριασμός διαχείρισης των οικονομικών ετών 2004 και 2005

                           (σε 1000 EUR)

                           2005

                           2004

                              Έσοδα

                           Επιχορηγήσεις της Επιτροπής

                           16 418

                           13 700

                           Έσοδα για ειδικό προορισμό

                           573

                           724

                           Διάφορα έσοδα

                           36

                           42

                              Σύνολο εσόδων (α)

                              17 027

                              14 466

                              Δαπάνες του προϋπολογισμού του οικονομικού έτους

                              Προσωπικό — Τίτλος 1 του προϋπολογισμού

                           Πληρωμές

                           8 862

                           8 579

                           Μεταφερθείσες από έτους εις έτος πιστώσεις

                           213

                           466

                              Διοίκηση — Τίτλος ΙΙ του προϋπολογισμού

                              Πληρωμές

                              865

                              768

                           Μεταφερθείσες από έτους εις έτος πιστώσεις

                           334

                           542

                              Επιχειρησιακές δραστηριότητες — τίτλος ΙΙΙ του προϋπολογισμού (εκτός από τα έσοδα για ειδικό προορισμό)

                           Πληρωμές έναντι πιστώσεων πληρωμών του οικονομικού έτους

                           2 466

                           2 508

                           Πληρωμές από υπόλοιπα προς εκκαθάριση στις 31.12.2003

                           2 119

                           2 702

                           Μεταφερθείσες από έτους εις έτος πιστώσεις

                              Έσοδα για ειδικό προορισμό (Phare + τρίτοι)

                           Πληρωμές

                           68

                           415

                           Μεταφερθείσες από έτους εις έτος πιστώσεις

                           505

                           309

                              Σύνολο δαπανών (β)

                              15 433

                              16 289

                              Αποτέλεσμα του οικονομικού έτους (α - β)

                              1 594

                              -1 823

                           Μεταφερόμενο υπόλοιπο από το προηγούμενο οικονομικό έτος

                           375

                           - 993

                           Μεταφερθείσες από έτος εις έτος και ακυρωθείσες πιστώσεις ν - 1 (μη διαχωριζόμενες πιστώσεις του τίτλου I και II)

                           111

                           56

                           Ακυρωθείσες πιστώσεις μεταφερθείσες από έσοδα για ειδικό προορισμό (μη διαχωριζόμενες τίτλος 3)
                           Εξουδετέρωση της μεταφοράς ν - 1 του τίτλου III που συνδέεται με τη μετάβαση στις διαχωριζόμενες πιστώσεις

                           93

                           3 138

                           Ποσά προς επαναχρησιμοποίηση από το προηγούμενο οικονομικό έτος που δεν χρησιμοποιήθηκαν

                           1

                           Αποδόσεις στην Επιτροπή

                           0

                           Συναλλαγματικές διαφορές

                           1

                           - 4

                              Υπόλοιπο για το οικονομικό έτος

                              2 173

                              375

                              Πηγή: Στοιχεία του Κέντρου — Στον παρόντα πίνακα συγκεφαλαιώνονται τα στοιχεία που παρείχε το Κέντρο στους ετήσιους λογαριασμούς του.

               2.

               εγκρίνει το κλείσιμο των λογαριασμών του Ευρωπαϊκού Κέντρου για την Ανάπτυξη της Επαγγελματικής Κατάρτισης για το οικονομικό έτος 2005·

               3.

               αναθέτει στον Πρόεδρό του να διαβιβάσει την παρούσα απόφαση στον διευθυντή του Ευρωπαϊκού Κέντρου για την Ανάπτυξη της Επαγγελματικής Κατάρτισης, το Συμβούλιο, την Επιτροπή και το Ελεγκτικό Συνέδριο και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ενώσεως (σειρά L).

            Ο Πρόεδρος

         Hans-Gert PÖTTERING

            Ο Γενικός Γραμματέας

         Harald RØMER

      (1)  ΕΕ C 266, 31.10.2006, σ. 28.

      (2)  ΕΕ C 312, 19.12.2006, σ. 60.

      (3)  ΕΕ L 248, 16.9.2002, σ. 1. Κανονισμός όπως τροποποιήθηκε με τον κανονισμό (EΚ, Ευρατόμ) αριθ. 1995/2006 (ΕΕ L 390, 30.12.2006, σ. 1).

      (4)  ΕΕ L 39, 13.2.1975, σ. 1. Κανονισμός όπως τροποποιήθηκε τελευταία με τον κανονισμό (EΚ) αριθ. 2051/2004 (ΕΕ L 355, 1.12.2004, σ. 1).

      (5)  ΕΕ L 357, 31.12.2002, σ. 72.


title: Απόφαση του Συμβουλίου, της 9ης Ιουλίου 2013 , για τον καθορισμό της θέσης του Συμβουλίου όσον αφορά το σχέδιο διορθωτικού προϋπολογισμού αριθ. 2 της Ευρωπαϊκής Ένωσης για το οικονομικό έτος 2013

text:
               13.7.2013

               EL

               Επίσημη Εφημερίδα της Ευρωπαϊκής Ένωσης

               C 201/3

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 9ης Ιουλίου 2013
   για τον καθορισμό της θέσης του Συμβουλίου όσον αφορά το σχέδιο διορθωτικού προϋπολογισμού αριθ. 2 της Ευρωπαϊκής Ένωσης για το οικονομικό έτος 2013
   2013/C 201/04
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 314, σε συνδυασμό με τη Συνθήκη περί ιδρύσεως της Ευρωπαϊκής Κοινότητας Ατομικής Ενέργειας και ιδίως το άρθρο 106α,
   Τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου της 25ης Οκτωβρίου 2012 σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 (1) του Συμβουλίου, ιδίως το άρθρο 41,
   Εκτιμώντας τα ακόλουθα:

               —

               ο γενικός προϋπολογισμός της Ευρωπαϊκής Ένωσης για το οικονομικό έτος 2013 εγκρίθηκε οριστικά την 12η Δεκεμβρίου 2012 (2),

               —

               στις 2 Απριλίου 2013, η Επιτροπή υπέβαλε πρόταση που περιείχε το σχέδιο διορθωτικού προϋπολογισμού αριθ. 2 του γενικού προϋπολογισμού για το οικονομικό έτος 2013,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο μόνο
   Η θέση του Συμβουλίου όσον αφορά το σχέδιο διορθωτικού προϋπολογισμού αριθ. 2 της Ευρωπαϊκής Ένωσης για το οικονομικό έτος 2013 εγκρίθηκε στις 9 Ιουλίου 2013.
   Πρόσβαση στο πλήρες κείμενο για ανάγνωση ή καταφόρτωση παρέχεται στην ιστοσελίδα του Συμβουλίου: http://www.consilium.europa.eu

      Βρυξέλλες, 9 Ιουλίου 2013.

            Για το Συμβούλιο

            Ο Πρόεδρος

         R. ŠADŽIUS

      (1)  ΕΕ L 298 της 26.10.2012, σ. 1.

      (2)  ΕΕ L 66 της 8.3.2013, σ. 1, με διορθωτικό στην ΕΕ L 134 της 18.5.2013, σ. 21.


Avis juridique important

|

32001D0101

2001/101/ΕΚ: Απόφαση του Συμβουλίου, της 5ης Δεκεμβρίου 2000, σχετικά με την έγκριση συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και καθεμίας από τις χώρες της ΕΖΕΣ που χορηγούν δασμολογικές προτιμήσεις στο πλαίσιο του συστήματος γενικευμένων προτιμήσεων (ΣΓΠ) (Νορβηγία και Ελβετία), η οποία προβλέπει ότι τα εμπορεύματα που ενσωματώνουν ένα στοιχείο καταγωγής Νορβηγίας και Ελβετίας θα θεωρούνται κατά την άφιξή τους στο τελωνειακό έδαφος της Κοινότητας ως εμπορεύματα που ενσωματώνουν ένα στοιχείο κοινοτικής καταγωγής (αμοιβαία συμφωνία)

Επίσημη Εφημερίδα αριθ. L 038 της 08/02/2001 σ. 0024 - 0024

Απόφαση του Συμβουλίουτης 5ης Δεκεμβρίου 2000σχετικά με την έγκριση συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και καθεμίας από τις χώρες της ΕΖΕΣ που χορηγούν δασμολογικές προτιμήσεις στο πλαίσιο του συστήματος γενικευμένων προτιμήσεων (ΣΓΠ) (Νορβηγία και Ελβετία), η οποία προβλέπει ότι τα εμπορεύματα που ενσωματώνουν ένα στοιχείο καταγωγής Νορβηγίας και Ελβετίας θα θεωρούνται κατά την άφιξή τους στο τελωνειακό έδαφος της Κοινότητας ως εμπορεύματα που ενσωματώνουν ένα στοιχείο κοινοτικής καταγωγής (αμοιβαία συμφωνία)(2001/101/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,τις διατάξεις του άρθρου 66 παράγραφοι 4 και 5 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα(1),Εκτιμώντας τα ακόλουθα:(1) Για να επιτραπεί η έκδοση πιστοποιητικών καταγωγής "τύπου Α" αντικατάστασης από τις τελωνειακές αρχές της Ευρωπαϊκής Κοινότητας, της Ελβετίας και της Νορβηγίας με σκοπό ιδίως τη διευκόλυνση της κυκλοφορίας των εμπορευμάτων καταγωγής αναπτυσσομένων χωρών που επωφελούνται από το σύστημα γενικευμένων προτιμήσεων που εφαρμόζουν η Ευρωπαϊκή Κοινότητα, η Ελβετία και η Νορβηγία, αποβαίνει απαραίτητο να συναφθεί συμφωνία μεταξύ της Ευρωπαϊκής Κοινότητας, της Ελβετίας και της Νορβηγίας ώστε αυτές οι χώρες να αναγνωρίσουν αμοιβαία τα συστατικά στοιχεία ως καταγόμενα από τις εν λόγω αναπτυσσόμενες χώρες στο πλαίσιο των κανόνων διμερούς σώρευσης της καταγωγής.(2) Μετά από εξουσιοδότηση της Επιτροπής από το Συμβούλιο στις 29 Μαρτίου 1996, διεξήχθησαν διαπραγματεύσεις για το σκοπό αυτό, μεταξύ της Ευρωπαϊκής Κοινότητας, της Ελβετίας και της Νορβηγίας, οι οποίες κατέληξαν σε συμφωνία υπό μορφή ανταλλαγής επιστολών που είναι προς το συμφέρον της Κοινότητας να εγκρίνει,ΑΠΟΦΑΣΙΖΕΙ:Άρθρο 1Εγκρίνεται εξ ονόματος της Κοινότητας η συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας, και καθεμίας από τις χώρες της ΕΖΕΣ που χορηγούν δασμολογικές προτιμήσεις στο πλαίσιο του συστήματος γενικευμένων προτιμήσεων (Νορβηγία και Ελβετία), η οποία προβλέπει ότι τα εμπορεύματα καταγωγής Νορβηγίας και Ελβετίας θα θεωρούνται κατά την άφιξή τους στο τελωνειακό έδαφος της Κοινότητας ως εμπορεύματα που ενσωματώνουν ένα στοιχείο κοινοτικής καταγωγής (αμοιβαία συμφωνία).Το κείμενο της συμφωνίας υπό μορφή ανταλλαγής επιστολών επισυνάπτεται στην παρούσα απόφαση.Άρθρο 2Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν τη συμφωνία δεσμεύοντας την Κοινότητα.Άρθρο 3Ο Πρόεδρος του Συμβουλίου προβαίνει, εξ ονόματος της Κοινότητας, στην κοινοποίηση που προβλέπει η συμφωνία υπό μορφή ανταλλαγής επιστολών.Βρυξέλλες, 5 Δεκεμβρίου 2000.Για το ΣυμβούλιοΟ ΠρόεδροςC. Pierret(1) ΕΕ 253 της 11.10.1993, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1602/2000 (ΕΕ L 188 της 26.7.2000, σ. 1).


title: Έγκριση του διορισμού του Algirdas Šemeta ως Επιτρόπου Απόφαση του Ευρωπαϊκού Κοινοβουλίου της 14ης Σεπτεμβρίου 2009 σχετικά με την έγκριση του διορισμού του Algirdas Šemeta ως Επιτρόπου

text:
               19.8.2010

               EL

               Επίσημη Εφημερίδα της Ευρωπαϊκής Ένωσης

               CE 224/39

         Δευτέρα, 14 Σεπτεμβρίου 2009Έγκριση του διορισμού του Algirdas Šemeta ως Επιτρόπου
   P7_TA(2009)0003
   Απόφαση του Ευρωπαϊκού Κοινοβουλίου της 14ης Σεπτεμβρίου 2009 σχετικά με την έγκριση του διορισμού του Algirdas Šemeta ως Επιτρόπου
   2010/C 224 E/12

      Το Ευρωπαϊκό Κοινοβούλιο,
   έχοντας υπόψη το άρθρο 214, παράγραφος 2, τρίτο εδάφιο, και το άρθρο 215 της Συνθήκης ΕΚ,
   έχοντας υπόψη το άρθρο 4 της συμφωνίας πλαισίου για τις σχέσεις μεταξύ του Ευρωπαϊκού Κοινοβουλίου και της Επιτροπής (1),
   έχοντας υπόψη την παραίτηση της Dalia Grybauskaitė από το αξίωμα της Επιτρόπου, στις 25 Ιουνίου 2009,
   έχοντας υπόψη την πρόταση της κυβέρνησης της Λιθουανίας, για τον διορισμό του Algirdas Šemeta ως Επιτρόπου,
   έχοντας υπόψη την απόφαση 2009/507/ΕΚ, Ευρατόμ, του Συμβουλίου της 30ής Ιουνίου 2009 σχετικά με το διορισμό νέου μέλους της Επιτροπής των Ευρωπαϊκών Κοινοτήτων (2),
   έχοντας υπόψη την απόφαση της Διάσκεψης των Προέδρων της 9ης Ιουλίου 2009 σχετικά με την εφαρμοστέα διαδικασία για την αντικατάσταση των Επιτρόπων,
   έχοντας υπόψη την ανταλλαγή απόψεων μεταξύ του προταθέντος Επιτρόπου και της αρμόδιας επιτροπής του την 1η Σεπτεμβρίου 2009,
   έχοντας υπόψη το άρθρο 106 και το Παράρτημα XVII, σημείο 2, δεύτερη παράγραφος του Κανονισμού,

               1.

               εγκρίνει το διορισμό του Algirdas Šemeta ως Επιτρόπου για το υπόλοιπο της θητείας της Επιτροπής, έως την 31η Οκτωβρίου 2009·

               2.

               αναθέτει στον Πρόεδρό του να διαβιβάσει την παρούσα απόφαση στο Συμβούλιο, στην Επιτροπή και στις κυβερνήσεις των κρατών μελών.

      (1)  ΕΕ C 117 Ε, 18.5.2006, σ. 123.

      (2)  ΕΕ L 172, 2.7.2009, σ. 34.


title: Απόφαση (ΕΕ) 2015/2202 της Ευρωπαϊκής Κεντρικής Τράπεζας, της 19ης Νοεμβρίου 2015, που τροποποιεί την απόφαση ΕΚΤ/2010/23 σχετικά με την κατανομή του νομισματικού εισοδήματος των εθνικών κεντρικών τραπεζών των κρατών μελών με νόμισμα το ευρώ (ΕΚΤ/2015/37)

text:
               28.11.2015

               EL

               Επίσημη Εφημερίδα της Ευρωπαϊκής Ένωσης

               L 313/42

         ΑΠΌΦΑΣΗ (ΕΕ) 2015/2202 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 19ης Νοεμβρίου 2015
   που τροποποιεί την απόφαση ΕΚΤ/2010/23 σχετικά με την κατανομή του νομισματικού εισοδήματος των εθνικών κεντρικών τραπεζών των κρατών μελών με νόμισμα το ευρώ (ΕΚΤ/2015/37)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 32,
   Εκτιμώντας τα ακόλουθα:

               (1)

               Η απόφαση ΕΚΤ/2010/23 (1) θεσπίζει μηχανισμό για τη συγκέντρωση και κατανομή του νομισματικού εισοδήματος από πράξεις νομισματικής πολιτικής.

               (2)

               Η απόφαση (ΕΕ) 2015/774 της Ευρωπαϊκής Κεντρικής Τράπεζας (ΕΚΤ/2015/10) (2) προβλέπει τη θέσπιση προγράμματος αγοράς στοιχείων ενεργητικού του δημόσιου τομέα στις δευτερογενείς αγορές (secondary markets public sector asset purchase programme — PSPP) για σκοπούς νομισματικής πολιτικής.

               (3)

               Όπως και στην περίπτωση των αγορών που πραγματοποιούνται βάσει των αποφάσεων ΕΚΤ/2009/16 (3) και ΕΚΤ/2011/17 (4), οι αγορές ομολόγων έκδοσης κεντρικών κυβερνήσεων και φορέων που πραγματοποιούνται βάσει της απόφασης (ΕΕ) 2015/774 (ΕΚΤ/2015/10) θα πρέπει να θεωρείται ότι παράγουν εισόδημα την ημερομηνία αναφοράς που ορίζεται στην απόφαση ΕΚΤ/2010/23.

               (4)

               Το εισόδημα από τον δανεισμό εμπορεύσιμων χρεογράφων βάσει οποιουδήποτε προγράμματος αγοράς τίτλων συνδεόμενου με τη νομισματική πολιτική δεν θα πρέπει να θεωρείται νομισματικό εισόδημα, δεδομένου ότι οι εν λόγω πράξεις εν γένει δεν καταγράφονται στα λογιστικά βιβλία των εθνικών κεντρικών τραπεζών των κρατών μελών με νόμισμα το ευρώ (εφεξής οι «ΕθνΚΤ»).

               (5)

               Το καθαρό εισόδημα από συμφωνίες ανταλλαγής μεταξύ του Ευρωσυστήματος και κεντρικών τραπεζών εκτός Ευρωσυστήματος θα πρέπει να επιμερίζεται μεταξύ των ΕθνΚΤ ως νομισματικό εισόδημα.

               (6)

               Ενόψει των παραπάνω, η σύνθεση της βάσης υπολογισμού και των ταυτοποιήσιμων στοιχείων του ενεργητικού που καθορίζονται στα παραρτήματα I και ΙΙ της απόφασης ΕΚΤ/2010/23 θα πρέπει να τροποποιηθεί,

               (7)

               Ως εκ τούτου, η απόφαση ΕΚΤ/2010/23 θα πρέπει να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποιήσεις
   Η απόφαση ΕΚΤ/2010/23 τροποποιείται ως εξής:

               1.

               Το άρθρο 3 παράγραφος 1 αντικαθίσταται από το ακόλουθο κείμενο:
               «1.   Το ποσό του νομισματικού εισοδήματος κάθε ΕθνΚΤ καθορίζεται με υπολογισμό του πραγματικού εισοδήματος που προκύπτει από τα ταυτοποιήσιμα στοιχεία του ενεργητικού, τα οποία καταγράφονται στα λογιστικά της βιβλία. Κατ' εξαίρεση σε σχέση με τα παραπάνω:

                           α)

                           ο χρυσός δεν θεωρείται ότι παράγει εισόδημα·

                           β)

                           θεωρείται ότι παράγουν νομισματικό εισόδημα την ημερομηνία αναφοράς τα ακόλουθα:

                                       i)

                                       τίτλοι που διακρατούνται για σκοπούς νομισματικής πολιτικής βάσει της απόφασης ΕΚΤ/2009/16 (5)·

                                       ii)

                                       τίτλοι που διακρατούνται για σκοπούς νομισματικής πολιτικής βάσει της απόφασης ΕΚΤ/2011/17 (6)·

                                       iii)

                                       χρεόγραφα έκδοσης κεντρικών κυβερνήσεων και αναγνωρισμένων φορέων και υποκατάστατα χρεόγραφα έκδοσης μη χρηματοοικονομικών εταιρειών, τα οποία διακρατούνται για σκοπούς νομισματικής πολιτικής, βάσει της απόφασης (ΕΕ) 2015/774 της Ευρωπαϊκής Κεντρικής Τράπεζας (ΕΚΤ/2015/10) (7).

                  (5)  Απόφαση ΕΚΤ/2009/16 της 2ας Ιουλίου 2009 σχετικά με την εφαρμογή του προγράμματος αγοράς καλυμμένων ομολογιών (ΕΕ L 175 της 4.7.2009, σ. 18)."

                  (6)  Απόφαση ΕΚΤ/2011/17 της 3ης Νοεμβρίου 2011 σχετικά με την εφαρμογή του δεύτερου προγράμματος αγοράς καλυμμένων ομολογιών (ΕΕ L 297 της 16.11.2011, σ. 70)."

                  (7)  Απόφαση (ΕΕ) 2015/774 της Ευρωπαϊκής Κεντρικής Τράπεζας, της 4ης Μαρτίου 2015, σχετικά με πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (ΕΚΤ/2015/10) (ΕΕ L 121 της 14.5.2015, σ. 20).»·"

               2.

               στην παράγραφο Α του παραρτήματος I προστίθεται το ακόλουθο σημείο 8:

                           «8.

                           Υποχρεώσεις έναντι της ΕΚΤ που καλύπτουν απαίτηση συνδεόμενη με συμφωνίες ανταλλαγής μεταξύ της ΕΚΤ και κεντρικής τράπεζας εκτός Ευρωσυστήματος, οι οποίες παράγουν καθαρό εισόδημα για το Ευρωσύστημα (τμήμα των υποχρεώσεων εκτός ισολογισμού).»·

               3.

               στην παράγραφο Α του παραρτήματος II προστίθεται το ακόλουθο σημείο 10:

                           «10.

                           Απαιτήσεις έναντι αντισυμβαλλομένων της ζώνης του ευρώ που συνδέονται με συμφωνίες ανταλλαγής μεταξύ της ΕΚΤ και κεντρικής τράπεζας εκτός Ευρωσυστήματος, οι οποίες παράγουν καθαρό εισόδημα για το Ευρωσύστημα (τμήμα του στοιχείου 3.1 του ενεργητικού του ΕΙ).».

         Άρθρο 2
   Έναρξη ισχύος
   Η παρούσα απόφαση αρχίζει να ισχύει στις 31 Δεκεμβρίου 2015.

      Φρανκφούρτη, 19 Νοεμβρίου 2015.

            Ο Πρόεδρος της ΕΚΤ

         Mario DRAGHI

      (1)  Απόφαση ΕΚΤ/2010/23 της 25ης Νοεμβρίου 2010 σχετικά με την κατανομή του νομισματικού εισοδήματος των εθνικών κεντρικών τραπεζών των κρατών μελών με νόμισμα το ευρώ (ΕΕ L 35 της 9.2.2011, σ. 17).

      (2)  Απόφαση (ΕΕ) 2015/774 της Ευρωπαϊκής Κεντρικής Τράπεζας, της 4ης Μαρτίου 2015, σχετικά με πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (ΕΚΤ/2015/10) (ΕΕ L 121 της 14.5.2015, σ. 20).

      (3)  Απόφαση ΕΚΤ/2009/16 της 2ας Ιουλίου 2009 σχετικά με την εφαρμογή του προγράμματος αγοράς καλυμμένων ομολογιών (ΕΕ L 175 της 4.7.2009, σ. 18).

      (4)  Απόφαση ΕΚΤ/2011/17 της 3ης Νοεμβρίου 2011 σχετικά με την εφαρμογή του δεύτερου προγράμματος αγοράς καλυμμένων ομολογιών (ΕΕ L 297 της 16.11.2011, σ. 70).


title: 2012/355/ΕΕ: Απόφαση της Επιτροπής, της 2ας Ιουλίου 2012 , για την επικαιροποίηση του παραρτήματος της νομισματικής συμφωνίας μεταξύ της Ευρωπαϊκής Ένωσης και της Αγίας Έδρας

text:
               4.7.2012

               EL

               Επίσημη Εφημερίδα της Ευρωπαϊκής Ένωσης

               L 174/24

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 2ας Ιουλίου 2012
   για την επικαιροποίηση του παραρτήματος της νομισματικής συμφωνίας μεταξύ της Ευρωπαϊκής Ένωσης και της Αγίας Έδρας
   (2012/355/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη νομισματική συμφωνία της 17ης Δεκεμβρίου 2009 μεταξύ της Ευρωπαϊκής Ένωσης και της Αγίας Έδρας, και ιδίως το άρθρο 8 παράγραφος 3,
   Εκτιμώντας τα ακόλουθα:

               (1)

               Το άρθρο 8 της νομισματικής συμφωνίας μεταξύ της Ευρωπαϊκής Ένωσης και της Αγίας Έδρας (εφεξής «η νομισματική συμφωνία») απαιτεί από την Αγία Έδρα να εφαρμόζει τις πράξεις της Ένωσης όσον αφορά τους κανόνες σχετικά με τα τραπεζογραμμάτια και τα κέρματα σε ευρώ και να διασφαλίζει την πρόληψη της νομιμοποίησης εσόδων από παράνομες δραστηριότητες και την πρόληψη της απάτης και της παραχάραξης μέσων πληρωμής τοις μετρητοίς και μέσων πλην τοις μετρητοίς, μεταλλίων και μαρκών, και επιβάλλει την υποχρέωση υποβολής στατιστικών στοιχείων. Κατάλογος των εν λόγω πράξεων περιλαμβάνεται στο παράρτημα της νομισματικής συμφωνίας.

               (2)

               Η επικαιροποίηση του παραρτήματος πραγματοποιείται σύμφωνα με το άρθρο 8 παράγραφος 3 της νομισματικής συμφωνίας, η οποία να προβλέπει ότι το παράρτημα πρέπει να τροποποιείται από την Επιτροπή κάθε έτος προκειμένου να λαμβάνονται υπόψη οι νέες σχετικές νομικές πράξεις και κανόνες της ΕΕ, καθώς και τροποποιήσεις όσων ήδη ισχύουν. Βάσει της παρούσας διάταξης, μία πράξη καταργήθηκε και δύο νέες πράξεις της Ένωσης που εμπίπτουν στο πεδίο εφαρμογής του άρθρου 8 παράγραφος 1 της νομισματικής συμφωνίας εγκρίθηκαν και πρέπει να συμπεριληφθούν στο παράρτημα.

               (3)

               Η απόφαση του Συμβουλίου, της 29ης Απριλίου 1999, με την οποία επεκτείνεται η εντολή στην Europol να ασχοληθεί με την παραχάραξη και τη νοθεία μέσων πληρωμής (1), είναι άνευ αντικειμένου και, ως εκ τούτου, έχει διαγραφεί από το παράρτημα. Μόλις οι νέες νομικές πράξεις που θα επιτρέψουν στην Ευρωπόλ να υπογράφει συμφωνίες συνεργασίας με τρίτες χώρες αρχίσουν να ισχύουν, η νέα πράξη θα προστεθεί στο παράρτημα της νομισματικής συμφωνίας.

               (4)

               Εκδόθηκε ο κανονισμός (ΕΕ) αριθ. 1210/2010 του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2010, σχετικά με την εξακρίβωση της γνησιότητας των κερμάτων ευρώ και τη διαχείριση κερμάτων ευρώ ακατάλληλων για κυκλοφορία (2). Ως εκ τούτου, εμπίπτει στο πεδίο εφαρμογής του άρθρου 8 παράγραφος 1 της νομισματικής συμφωνίας και πρέπει επίσης να συμπεριληφθεί στο παράρτημα.

               (5)

               Εκδόθηκε η απόφαση ΕΚΤ/2010/14 της Ευρωπαϊκής Κεντρικής Τράπεζας, της 16ης Σεπτεμβρίου 2010, σχετικά με τους ελέγχους γνησιότητας και καταλληλότητας των τραπεζογραμματίων ευρώ και την εκ νέου θέση αυτών σε κυκλοφορία (3). Εμπίπτει στο πεδίο εφαρμογής του άρθρου 8 παράγραφος 1 της νομισματικής συμφωνίας και πρέπει επίσης να συμπεριληφθεί στο παράρτημα.

               (6)

               Συνεπώς, το παράρτημα της νομισματικής συμφωνίας πρέπει να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο μόνο
   Το παράρτημα της νομισματικής συμφωνίας μεταξύ της Ευρωπαϊκής Ένωσης και της Αγίας Έδρας αντικαθίσταται από το παράρτημα της παρούσας απόφασης.
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 2 Ιουλίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ C 149 της 28.5.1999, σ. 16.

      (2)  ΕΕ L 339 της 22.12.2010, σ. 1.

      (3)  ΕΕ L 267 της 9.10.2010, σ. 1.

      ΠΑΡΑΡΤΗΜΑ

            «ΠΑΡΑΡΤΗΜΑ

                        Νομικές διατάξεις προς εφαρμογή

                        Προθεσμία εφαρμογής

                        Πρόληψη της νομιμοποίησης εσόδων από παράνομες δραστηριότητες

                        Οδηγία 2005/60/ΕΚ του Ευρωπαϊκού Κοινοβουλίου και του Συμβουλίου, της 26ης Οκτωβρίου 2005, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες και τη χρηματοδότηση της τρομοκρατίας, ΕΕ L 309 της 25.11.2005, σ. 15.
                        Τροποποιήθηκε με:

                                    Οδηγία 2008/20/ΕΚ του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για την τροποποίηση της οδηγίας 2005/60/ΕΚ σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες και τη χρηματοδότηση της τρομοκρατίας, όσον αφορά τις εκτελεστικές αρμοδιότητες που ανατίθενται στην Επιτροπή, ΕΕ L 76 της 19.3.2008, σ. 46.

                                    Οδηγία 2006/70/ΕΚ της Επιτροπής, της 1ης Αυγούστου 2006, για τη θέσπιση μέτρων εφαρμογής της οδηγίας 2005/60/ΕΚ του Ευρωπαϊκού Κοινοβουλίου και του Συμβουλίου όσον αφορά τον ορισμό του πολιτικώς εκτεθειμένου προσώπου και τα τεχνικά κριτήρια για την εφαρμογή της απλουστευμένης δέουσας επιμέλειας ως προς τον πελάτη και την εφαρμογή της εξαίρεσης σε περιπτώσεις άσκησης χρηματοπιστωτικής δραστηριότητας σε περιστασιακή ή πολύ περιορισμένη βάση, ΕΕ L 214 της 4.8.2006, σ. 29.

                                    Κανονισμός (ΕΚ) αριθ. 1781/2006 του Ευρωπαϊκού Κοινοβουλίου και του Συμβουλίου, της 15ης Νοεμβρίου 2006, περί των πληροφοριών για τον πληρωτή που συνοδεύουν τις μεταφορές χρηματικών ποσών, ΕΕ L 345 της 8.12.2006, σ. 1.

                                    Κανονισμός (ΕΚ) αριθ. 1889/2005 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2005, σχετικά με τους ελέγχους ρευστών διαθεσίμων που εισέρχονται ή εξέρχονται από την Κοινότητα, ΕΕ L 309 της 25.11.2005, σ. 9.

                                    Απόφαση-πλαίσιο 2001/500/ΔΕΥ του Συμβουλίου, της 26ης Ιουνίου 2001, για το ξέπλυμα χρήματος, τον προσδιορισμό, τον εντοπισμό, τη δέσμευση, την κατάσχεση και τη δήμευση των οργάνων και των προϊόντων του εγκλήματος, ΕΕ L 182 της 5.7.2001, σ. 1.

                        31.12.2010

                        Πρόληψη της απάτης και της παραχάραξης

                        Κανονισμός (ΕΚ) αριθ. 1338/2001 του Συμβουλίου, της 28ης Ιουνίου 2001, σχετικά με τον καθορισμό των αναγκαίων μέτρων για την προστασία του ευρώ από την παραχάραξη και την κιβδηλεία, ΕΕ L 181 της 4.7.2001, σ. 6.
                        Τροποποιήθηκε με:
                        Κανονισμός (ΕΚ) αριθ. 44/2009 του Συμβουλίου, της 18ης Δεκεμβρίου 2008, για την τροποποίηση του κανονισμού (ΕΚ) αριθ. 1338/2001 σχετικά με τον καθορισμό των αναγκαίων μέτρων για την προστασία του ευρώ από την παραχάραξη και την κιβδηλεία, ΕΕ L 17 της 22.1.2009, σ. 1.

                        31.12.2010

                        Κανονισμός (ΕΚ) αριθ. 2182/2004 του Συμβουλίου, της 6ης Δεκεμβρίου 2004, σχετικά με τα μετάλλια και τις μάρκες που προσομοιάζουν με τα κέρματα ευρώ, ΕΕ L 373 της 21.12.2004, σ. 1.
                        Τροποποιήθηκε με:
                        Κανονισμός (ΕΚ) αριθ. 46/2009 του Συμβουλίου, της 18ης Δεκεμβρίου 2008, για την τροποποίηση του κανονισμού (ΕΚ) αριθ. 2182/2004 σχετικά με τα μετάλλια και τις μάρκες που προσομοιάζουν με τα κέρματα ευρώ, ΕΕ L 17 της 22.1.2009, σ. 5.

                        31.12.2010

                        Απόφαση-πλαίσιο 2000/383/ΔΕΥ του Συμβουλίου, της 29ης Μαΐου 2000, για την ενίσχυση της προστασίας από την παραχάραξη ενόψει της εισαγωγής του ευρώ με την επιβολή ποινών και άλλων κυρώσεων, ΕΕ L 140 της 14.6.2000, σ. 1.
                        Τροποποιήθηκε με:
                        Απόφαση-πλαίσιο 2001/888/ΔΕΥ του Συμβουλίου, της 6ης Δεκεμβρίου 2001, για τροποποίηση της απόφασης-πλαισίου 2000/383/ΔΕΥ για την ενίσχυση της προστασίας από την παραχάραξη ενόψει της εισαγωγής του ευρώ με την επιβολή ποινών και άλλων κυρώσεων, ΕΕ L 329 της 14.12.2001, σ. 3.

                        31.12.2010

                        Απόφαση 2001/923/ΕΚ του Συμβουλίου, της 17ης Δεκεμβρίου 2001, για τη θέσπιση προγράμματος δράσης στον τομέα των ανταλλαγών, της συνδρομής και της κατάρτισης για την προστασία του ευρώ από την παραχάραξη και την κιβδηλεία (πρόγραμμα «Perikles»), ΕΕ L 339 της 21.12.2001, σ. 50.
                        Τροποποιήθηκε με:

                                    Απόφαση 2006/75/ΕΚ του Συμβουλίου, της 30ής Ιανουαρίου 2006, που τροποποιεί και παρατείνει την απόφαση 2001/923/ΕΚ για τη θέσπιση προγράμματος δράσης στον τομέα των ανταλλαγών, της συνδρομής και της κατάρτισης για την προστασία του ευρώ από την παραχάραξη και την κιβδηλεία (πρόγραμμα Pericles), ΕΕ L 36 της 8.2.2006, σ. 40.

                                    Απόφαση 2006/849/ΕΚ του Συμβουλίου, της 20ής Νοεμβρίου 2006, που τροποποιεί και παρατείνει την απόφαση 2001/923/ΕΚ για τη θέσπιση προγράμματος δράσης στον τομέα των ανταλλαγών, της συνδρομής και της κατάρτισης για την προστασία του ευρώ από την παραχάραξη και την κιβδηλεία (πρόγραμμα Pericles), ΕΕ L 330 της 28.11.2006, σ. 28.

                        31.12.2010

                        Απόφαση 2001/887/ΔΕΥ του Συμβουλίου, της 6ης Δεκεμβρίου 2001, σχετικά με την προστασία του ευρώ από την παραχάραξη και την κιβδηλεία, ΕΕ L 329 της 14.12.2001, σ. 1.

                        31.12.2010

                        Απόφαση-πλαίσιο 2001/413/ΔΕΥ του Συμβουλίου, της 28ης Μαΐου 2001, για την καταπολέμηση της απάτης και της πλαστογραφίας που αφορούν τα μέσα πληρωμής πλην των μετρητών, ΕΕ L 149 της 2.6.2001, σ. 1.

                        31.12.2010

                        Κανόνες για τα τραπεζογραμμάτια και κέρματα ευρώ

                        Κανονισμός (ΕΚ) αριθ. 975/98 του Συμβουλίου, της 3ης Μαΐου 1998, για την ονομαστική αξία και τις τεχνικές προδιαγραφές των κερμάτων σε ευρώ που πρόκειται να κυκλοφορήσουν, ΕΕ L 139 της 11.5.1998, σ. 6.
                        Τροποποιήθηκε με:
                        Κανονισμός (ΕΚ) αριθ. 423/1999 του Συμβουλίου, της 22ας Φεβρουαρίου 1999, για την τροποποίηση του κανονισμού (ΕΚ) αριθ. 975/98 για την ονομαστική αξία και τις τεχνικές προδιαγραφές των κερμάτων σε ευρώ που πρόκειται να κυκλοφορήσουν, ΕΕ L 52 της 27.2.1999, σ. 2.

                        31.12.2010

                        Συμπεράσματα του Συμβουλίου της 10ης Μαΐου 1999 για το σύστημα ελέγχου της ποιότητας των κερμάτων σε ευρώ.

                        31.12.2010

                        Συμπεράσματα του Συμβουλίου της 23ης Νοεμβρίου 1998 και της 5ης Νοεμβρίου 2002 για τα συλλεκτικά νομίσματα

                        31.12.2010

                        Σύσταση 2009/23/ΕΚ της Επιτροπής, της 19ης Δεκεμβρίου 2008, για τη θέσπιση κοινών κατευθυντηρίων γραμμών όσον αφορά τις εθνικές όψεις και την έκδοση των κερμάτων ευρώ που προορίζονται για κυκλοφορία, ΕΕ L 9 της 14.1.2009, σ. 52.

                        31.12.2010

                        Ανακοίνωση της Επιτροπής, της 22ας Οκτωβρίου 2001, σχετικά με την προστασία του δικαιώματος πνευματικής ιδιοκτησίας όσον αφορά την παράσταση της κοινής όψης των κερμάτων ευρώ [COM(2001) 600 τελικό], ΕΕ C 318 της 13.11.2001, σ. 3.

                        31.12.2010

                        Κατευθυντήρια γραμμή ΕΚΤ/2003/5 της Ευρωπαϊκής Κεντρικής Τράπεζας, της 20ής Μαρτίου 2003, σχετικά με την εφαρμογή μέτρων κατά των προϊόντων παράνομης αναπαραγωγής τραπεζογραμματίων ευρώ και την ανταλλαγή και απόσυρση των τραπεζογραμματίων ευρώ, ΕΕ L 78 της 25.3.2003, σ. 20.

                        31.12.2010

                        Απόφαση ΕΚΤ/2003/4 της Ευρωπαϊκής Κεντρικής Τράπεζας, της 20ής Μαρτίου 2003, σχετικά με τις ονομαστικές αξίες, τις προδιαγραφές, την αναπαραγωγή, την ανταλλαγή και την απόσυρση των τραπεζογραμματίων ευρώ, ΕΕ L 78 της 25.3.2003, σ. 16.

                        31.12.2010

                        Κανονισμός (ΕΕ) αριθ. 1210/2010 του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2010, σχετικά με την εξακρίβωση της γνησιότητας των κερμάτων ευρώ και τη διαχείριση κερμάτων ευρώ ακατάλληλων για κυκλοφορία, ΕΕ L 339 της 22.12.2010, σ. 1.

                        31.12.2012

                        Απόφαση ΕΚΤ/2010/14 της Ευρωπαϊκής Κεντρικής Τράπεζας, της 16ης Σεπτεμβρίου 2010, σχετικά με τους ελέγχους γνησιότητας και καταλληλότητας των τραπεζογραμματίων ευρώ και την εκ νέου θέση αυτών σε κυκλοφορία, ΕΕ L 267 της 9.10.2010, σ. 1.

                        31.12.2012»


Avis juridique important

|

31997D0807(02)

Απόφαση του Συμβουλίου της 24ης Ιουλίου 1997 σχετικά με την αντικατάσταση μελών της επιτροπής του Ευρωπαϊκού Κοινωνικού Ταμείου

Επίσημη Εφημερίδα αριθ. C 241 της 07/08/1997 σ. 0005 - 0006

ΑΠΟΦΑΣΗ ΤΟΥ ΣΥΜΒΟΥΛΙΟΥ της 24ης Ιουλίου 1997 σχετικά με την αντικατάσταση μελών της επιτροπής του Ευρωπαϊκού Κοινωνικού Ταμείου (97/C 241/03)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη Συνθήκη για την ίδρυση της Ευρωπαϊκής Κοινότητας,τον κανονισμό (ΕΟΚ) αριθ. 4253/88 του Συμβουλίου, της 19ης Δεκεμβρίου 1988, για τις διατάξεις εφαρμογής του κανονισμού (ΕΟΚ) αριθ. 2052/88 σχετικά με τον συντονισμό, αφενός, μεταξύ των παρεμβάσεων των διαφόρων διαρθρωτικών ταμείων και, αφετέρου, μεταξύ των εν λόγω παρεμβάσεων και των παρεμβάσεων της Ευρωπαϊκής Τράπεζας Επενδύσεων και των άλλων υφισταμένων χρηματοδοτικών οργάνων (1), και ιδίως το άρθρο 28, εδάφιο 3,τις προτάσεις της Επιτροπής,Εκτιμώντας ότι το Συμβούλιο, αποφασίζοντας με βάση την πρόταση της Επιτροπής, διόρισε, με απόφαση της 23ης Οκτωβρίου 1995 (2) τα τακτικά και τα αναπληρωματικά μέλη της επιτροπής του Ευρωπαϊκού Κοινωνικού Ταμείου για την περίοδο που λήγει στις 22 Οκτωβρίου 1998 7έχοντας υπόψη ότι έδρες τακτικών μελών έχουν μείνει κενές 7έχοντας υπόψη ότι έδρες αναπληρωματικών μελών έχουν μείνει κενές 7έχοντας υπόψη ότι πρόκειται για την κατηγορία των εκπροσώπων της κυβερνήσεως 7έχοντας υπόψη ότι πρόκειται για την κατηγορία των εκπροσώπων των εργοδοτών 7έχοντας υπόψη ότι πρόκειται για την κατηγορία των εκπροσώπων των εργαζομένων 7ότι πρέπει να διορισθούν μέλη της Επιτροπής του Ευρωπαϊκού Κοινωνικού Ταμείου στις έδρες που έχουν μείνει κενές,ΑΠΟΦΑΣΙΖΕΙ:Άρθρο 1 Στην Επιτροπή του Ευρωπαϊκού Κοινωνικού Ταμείου διορίζονται για το υπόλοιπο διάστημα της θητείας, δηλαδή έως τις 22 Οκτωβρίου 1998, τα εξής μέλη:>ΘΕΣΗ ΠΗΝΑΚΑ>Άρθρο 2 Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.Βρυξέλλες, 24 Ιουλίου 1997.Για το ΣυμβούλιοΟ ΠρόεδροςM. FISCHBACH(1) ΕΕ αριθ. L 374 της 31. 12. 1988, σ. 1 7 κανονισμός όπως τροποποιήθηκε τελευταία από τον κανονισμό (ΕΚ) αριθ. 3193/94 (ΕΕ αριθ. L 337 της 24. 12. 1994, σ. 11).(2) ΕΕ αριθ. C 296 της 10. 11. 1995, σ. 7.